**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 3 Μαρτίου 2021, ημέρα Τετάρτη και ώρα 16.00΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την ενημέρωση των μελών της Επιτροπής από τον Αναπληρωτή Υπουργό Εσωτερικών, κ. Στέλιο Πέτσα, σύμφωνα με το άρθρο 36 παρ.5 του Κανονισμού της Βουλής, σχετικά με τη διαχείριση του πρόσφατου κύματος κακοκαιρίας «Μήδεια».

### Στη συνεδρίαση παρέστησαν ο Αναπληρωτής Υπουργός Εσωτερικών, κ. Στέλιος Πέτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Γκιόκας Ιωάννης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την ενημέρωση των μελών της Επιτροπής από τον ΑναπληρωτήΥπουργό Εσωτερικών, κ. Στέλιο Πέτσα,σύμφωνα με το άρθρο 36 παρ.5 του Κανονισμού της Βουλής, σχετικά με τη διαχείριση του πρόσφατου κύματος κακοκαιρίας «Μήδεια».

Επ’ αυτού, υπήρξε και αίτημα τις προηγούμενες μέρες από τους συναδέλφους Βουλευτές του Κινήματος Αλλαγής.

Κύριε Υπουργέ, επιτρέψτε μου, πριν εισέλθουμε στο ζήτημα της ημερήσιας διάταξης – καθώς, ως Αναπληρωτής Υπουργός Εσωτερικών, είστε αρμόδιος για τα θέματα της αυτοδιοίκησης - να κάνω μια αναφορά στον εκκωφαντικό σεισμό που σήμερα το μεσημέρι «ταρακούνησε» το νομό της Λάρισας με επίκεντρο την ευρύτερη περιοχή του Τυρνάβου και του τέως Δήμου Ποταμιάς στον άξονα από Βλαχογιάννη μέχρι Δαμάσι, ένας σεισμός που έγινε αισθητός σε χώρες της βαλκανικής και στη γειτονική Τουρκία, έντασης 5,9 με 6 ρίχτερ.

Ευτυχώς, δεν έχουμε νεκρούς και σε αυτό συνέβαλε και το γεγονός ότι έγινε μέρα μεσημέρι. Από θαύμα, ωστόσο, δεν θρηνήσαμε θύματα στο σχολείο του Δαμασίου όπου πρόλαβαν τα παιδιά και βγήκαν πριν καταρρεύσει ο τοίχος.

Σύμφωνα με τις πρώτες πληροφορίες, έχουμε ζημιές σε δεκάδες κατοικίες που κρίνονται ακατοίκητες και σε κτίρια, σε Βλαχογιάννη, Μεσοχώρι, Αμούρι, Δαμάσι, Δομένικο, Μαγούλα, Πραιτώρι και αλλού. Στον Τύρναβο κατέρρευσε το καμπαναριό του ιστορικού ναού του Αγίου Νικολάου ενώ μεγάλες ζημιές υπέστη ο περικαλλής πέτρινος ναός του Αγίου Δημητρίου στο Μεσοχώρι. Ζημιές καταγράφονται και σε υποδομές εκτός του σχολείου στο Δαμάσι. Κλειστή είναι η γέφυρα στην είσοδο του χωριού, απροσπέλαστη είναι και η γέφυρα που συνδέει το Μεσοχώρι με το Βλαχογιάννη, όπως και ο δρόμος που έχει σκιστεί σε πολλά σημεία.

Κύριε Υπουργέ, τέτοιες ώρες, αναμφίβολα, δοκιμάζεται η αξιοπιστία του κράτους. Όπως ενημερώθηκα, ήδη ο Υφυπουργός στον Πρωθυπουργό, κ. Λιβάνιος, βρίσκεται αυτήν την ώρα στην περιοχή του Τυρνάβου, αλλά θα ήθελα και από μέρους σας να υπάρξει άμεση ανταπόκριση για την καταγραφή των ζημιών και την αποκατάσταση των υποδομών στα χωριά μας που χτυπήθηκαν από τον εγκέλαδο.

Κυρίες και κύριοι συνάδελφοι, εισερχόμενοι, τώρα, στο ζήτημα της ημερήσιας διάταξης, θα ήθελα να πω ότι όλο και συχνότερα υφιστάμεθα τις συνέπειες της κλιματικής αλλαγής με τη μορφή ακραίων καιρικών φαινομένων, όπως ο «Ιανός» και η «Μήδεια», η αντιμετώπιση της οποίας αποτελεί και αντικείμενο της σημερινής συνεδρίασης.

Τα φώτα της δημοσιότητας, συνήθως, εστιάζουν και εύλογα στις απώλειες ζωών, αν υπάρχουν, στις ζημιές στις υποδομές και στην ταλαιπωρία των πολιτών. Εν προκειμένω, η δημόσια συζήτηση επικεντρώθηκε κυρίως στην προσπελασιμότητα της Εθνικής Οδού και στα προβλήματα ηλεκτροδότησης κατοικιών στα βόρεια προάστια και αλλού.

Τέτοιες κακοκαιρίες αναδεικνύουν και χρόνιες παθογένειες, ελλείψεις και αδυναμίες όπως το υπέργειο δίκτυο της ΔΕΗ και η ανάγκη υπογειοποίησής του.

Επιτρέψτε μου, όμως, κύριε Υπουργέ να φωτίσω λίγο τις ζημιές που προκλήθηκαν στον πρωτογενή τομέα στη φυτική και στη ζωική παραγωγή, τις συνέπειες των οποίων θα υποστούν αγρότες και κτηνοτρόφοι σε πολλές περιοχές της χώρας.

Από την ψυχρή εισβολή της «Μήδειας», είχαμε μείωση της παραγωγής γάλακτος στην οποία η Ομοσπονδία Κτηνοτροφικών Συλλόγων Θεσσαλίας υπολογίζει στο 30% με 50%. Είχαμε απώλεια ζώων και εκτίναξη του κόστους παραγωγής, καθώς είναι υποχρεωμένοι για να διατηρήσουν τα κοπάδια τους να τα ταΐζουν με περισσότερες ζωοτροφές, οι τιμές των οποίων διεθνώς έχουν εκτιναχθεί.

Στη φυτική παραγωγή, έχουμε ζημιές κυρίως σε δενδρώδεις καλλιέργειες. Κάποιες αποζημιώνονται με βάση τον κανονισμό του ΕΛΓΑ, όπως τα δέντρα που ήταν στην ανθοφορία. Όσα, όμως, ήταν στο μπουμπούκι δεν αποζημιώνονται από τον ΕΛΓΑ και θα πρέπει να αποζημιωθούν από τις κρατικές οικονομικές ενισχύσεις, τα γνωστά ως ΠΣΕΑ.

Οφείλω να σας πω ότι οι αγρότες, όταν ακούνε ΠΣΕΑ, κρατούν μικρό καλάθι, κυρίως λόγω των χρονοβόρων διαδικασιών.

Κύριε Υπουργέ, από κάθε τέτοια δοκιμασία, θα πρέπει να βγαίνουμε σοφότεροι, να αξιολογούμε τα αντανακλαστικά του κρατικού μηχανισμού και να κάνουμε τις αναγκαίες προσαρμογές, ώστε, την επόμενη φορά, να είμαστε ακόμη πιο αποτελεσματικοί. Γιατί, η κλιματική αλλαγή, δεν είναι fake news, όπως κάποιοι υποστηρίζουν, είναι εδώ παρούσα και θα πρέπει να την αντιμετωπίζουμε οργανωμένα και με επικαιροποιημένο σχέδιο, τα ακραία καιρικά φαινόμενα.

Προς αυτήν την κατεύθυνση, θεωρώ θετικό ότι, μετά την επέλαση του «ΙΑΝΟΥ», τα συναρμόδια Υπουργεία Οικονομικών και Αγροτικής Ανάπτυξης, εκπονούν νομοσχέδιο για την κρατική αρωγή προς επιχειρήσεις για φυσικές καταστροφές και τον συντονισμό σχετικών θεμάτων, προκειμένου να επισπευσθούν οι χρονοβόρες διαδικασίες που -όπως είπα- προβλέπονται από τον υφιστάμενο κανονισμό των κρατικών οικονομικών ενισχύσεων. Όπως, θετικό είναι ότι, για πρώτη φορά, θα υπάρχει μέριμνα για αποζημιώσεις σε μη κατ’ επάγγελμα αγρότες και μακάρι σύντομα να έρθει προς ψήφιση στη Βουλή.

Με αυτές τις σκέψεις, θα δώσω τον λόγο στον Αναπληρωτή Υπουργό για την κατ’ αρχήν ενημέρωση της Επιτροπής μας και, στη συνέχεια, θα υπάρχει η δυνατότητα να υποβληθούν ερωτήσεις, να υπάρξουν παρατηρήσεις και τοποθετήσεις από έναν εκπρόσωπο από κάθε πολιτική δύναμη και, βεβαίως, από όποιον Βουλευτή στη συνέχεια το επιθυμεί και να ολοκληρώσουμε με τις απαντήσεις που θα δώσει ο Υπουργός.

Τον λόγο έχει ο Αναπληρωτής Υπουργός, ο κ. Πέτσας.

**ΣΤΕΛΙΟΣ ΠΕΤΣΑΣ (Αναπληρωτής Υπουργός Εσωτερικών):** Σας ευχαριστώ πολύ, κύριε Πρόεδρε και σας ευχαριστώ και για την εισαγωγική σας τοποθέτηση, προκειμένου να μου δώσετε την ευκαιρία να ενημερώσω τους Βουλευτές και το Σώμα για δύο βασικά θέματα, το ένα το έκτακτο του εγκέλαδου και το άλλο, που θίξατε, για την αποζημίωση των αγροτών μας.

Όσον αφορά τον σεισμό, περίπου 6 βαθμών της κλίμακας ρίχτερ, που χτύπησε την περιοχή της Θεσσαλίας και ιδίως στην περιοχή Τυρνάβου – Ελασσόνας, ήδη, υπάρχει κυβερνητικό κλιμάκιο στην περιοχή υπό τον Υφυπουργό παρά τω Πρωθυπουργώ, τον κύριο Λιβάνιο, με τη συμμετοχή του Α/ΓΕΕΘΑ, τη συμμετοχή του Γενικού Γραμματέα Υποδομών, του κυρίου Καραγιάννη, προκειμένου να έχουμε την πρώτη εκτίμηση για την έκταση των ζημιών και την ανάγκη της άμεσης συνδρομής της πολιτείας.

Σε επικοινωνίες που είχα και εγώ προσωπικά με τους Δημάρχους, με τον Περιφερειάρχη Θεσσαλίας και με τους τοπικούς Βουλευτές, μεταξύ αυτών και με εσάς, κύριε Πρόεδρε, αντιλαμβάνομαι ότι υπάρχουν κάποιες εκτεταμένες ζημιές σε σπίτια, αλλά, κυρίως, αυτό που έχει μεγάλη σημασία είναι να υπάρξει έλεγχος της στατικότητας των γεφυρών και των σχολείων μας. Και αυτό είναι κάτι που βρίσκεται ήδη σε εξέλιξη από τα συνεργεία της Περιφέρειας, όπως είχα την ευκαιρία ενημερωθώ και από τον Περιφερειάρχη.

Επομένως, μετά τη σύσκεψη που γίνεται αυτή την ώρα υπό τον κύριο Λιβάνιο, θα έχουμε την ευκαιρία να έχουμε την πρώτη αντίδραση σε σχέση με τις ζημιές και τις ανάγκες αποκατάστασης.

Από πλευράς του Υπουργείου Εσωτερικών, διαβεβαίωσα τους Δημάρχους και τον Περιφερειάρχη ότι είμαστε έτοιμοι να συνδράμουμε άμεσα, είτε για την κοινωνική προστασία που έγκειται στην συνδρομή από 600 έως 6.000 ευρώ για τις ανάγκες των πολιτών που επλήγησαν, αλλά και ευρύτερα για τη στήριξη της Τοπικής Αυτοδιοίκησης σε θέματα που έχουν να κάνουν με την αποκατάσταση ζημιών.

Επίσης, αν χρειαστεί και τις επόμενες μέρες, θα είμαι κι εγώ διαθέσιμος για να επισκεφθώ την περιοχή.

Όσο αφορά το δεύτερο θέμα -που είπατε- για το ζήτημα των αγροτών μας, οφείλω να πω ότι είχαμε δύο σημαντικές εξελίξεις τις προηγούμενες ημέρες και αυτό έχει αποκρυσταλλωθεί σε δύο βασικά σημεία από τον ΕΛΓΑ, τα οποία έχουν ως εξής. Για όσους είχαν πληγεί από την «Μήδεια» και ήταν στη φάση της πρώιμης καλλιέργειας, όπως και εσείς τονίσαμε, κύριε Πρόεδρε, θα υπάρξει άμεση αποκατάσταση ζημιών με βάση τον κανονισμό, γιατί καλύπτεται από τον κανονισμό του ΕΛΓΑ.

Σε ό,τι αφορά τις άλλες, που ήταν πιο όψιμες καλλιέργειες, θα υπάρξει αποζημίωση τύπου «ΙΑΝΟΥ», δηλαδή, θα γίνει άμεσα καταγραφή και αποζημίωση, παρά το γεγονός ότι δεν προβλεπόταν μέχρι σήμερα από τον κανονισμό του ΕΛΓΑ.

Έχω έρθει σε επικοινωνία με τον κύριο Λυκουρέντζο, έχω ενημερωθεί για τα πέντε βασικά σημεία που προβλέπει αυτή η παρέμβαση, αλλά, κυρίως, συνοψίζονται σ’ αυτά τα δύο σημεία, για να στηρίξουμε τους αγρότες μας που επλήγησαν από την καταστροφή της «Μήδειας».

Με αυτές τις πρώτες εισαγωγικές παρατηρήσεις, επιτρέψτε μου, κύριε Πρόεδρε, να προχωρήσω στην τοποθέτησή μου για το ζήτημα της «Μήδειας» και της αντιμετώπισής της.

Αξιότιμοι κυρίες και κύριοι Βουλευτές, η κακοκαιρία «Μήδεια» άγγιξε σχεδόν όλη τη χώρα, με τον κύριο όγκο των φαινομένων να εκδηλώνονται στο διάστημα από τις 13 έως και τις 15 Φεβρουαρίου.

Η αντιμετώπιση του φαινομένου κινήθηκε σε τρία στάδια.

Πρώτον, η προετοιμασία πριν την κακοκαιρία. Από την πρώτη στιγμή που η Κυβέρνηση ενημερώθηκε για τις προβλέψεις των μετεωρολόγων σχετικά με την σφοδρότητα των καιρικών φαινομένων, έθεσε ως ύψιστη προτεραιότητα να μη χαθούν ανθρώπινες ζωές, να μείνουν ανοιχτές οι κεντρικές οδικές αρτηρίες και να περιοριστούν τα προβλήματα επικοινωνίας και τροφοδοσίας, ιδίως σε εκείνες τις περιοχές της χώρας που συνήθως αποκλείονται εξαιτίας των χιονοπτώσεων. Και όλα αυτά έπρεπε να γίνουν ταυτόχρονα με τη διαδικασία εμβολιασμού, η οποία εκτυλίσσεται με μεγάλη επιτυχία, καθώς το ποσοστό του πληθυσμού που έχει εμβολιαστεί στη χώρα μας κινείται πάνω από τον μέσο όρο της Ευρωπαϊκής Ένωσης.

Με αλλεπάλληλες συσκέψεις, στις οποίες συμμετείχαν στελέχη των αρμόδιων υπουργείων και υπηρεσιών, ο κρατικός μηχανισμός κινητοποιήθηκε άμεσα και η Κυβέρνηση έδρασε προληπτικά, με γνώμονα την προστασία των πολιτών.

Καίριο ρόλο προς την κατεύθυνση αυτή διαδραμάτισε η ουσιαστική αναβάθμιση της λειτουργίας της πολιτικής προστασίας, η οποία αποτελεί διαρκές μέλημα της Κυβέρνησης, εξαιτίας της έντασης, αλλά και της συχνότητας με την οποία εκδηλώνονται, πλέον, τα ακραία καιρικά φαινόμενα.

Επισημαίνω, εδώ, ότι η Γενική Γραμματεία Πολιτικής Προστασίας έχει προβεί τους τελευταίους 14 μήνες σε σειρά προαπαιτούμενων προπαρασκευαστικών ενεργειών για την αντιμετώπιση έκτακτων αναγκών και κινδύνων από χιονοπτώσεις και παγετό.

Σημαντικότερη από αυτές είναι η έκδοση του Σχεδίου «ΒΟΡΕΑΣ», με σκοπό την άμεση και συντονισμένη ανταπόκριση των εμπλεκόμενων φορέων, σε κεντρικό, περιφερειακό και τοπικό επίπεδο διοίκησης όσον αφορά σε προπαρασκευαστικό μέτρα και δράσεις πολιτικής προστασίας, που συμβάλλουν στην ετοιμότητα, τόσο του ανθρώπινου δυναμικού, όσο και των μέσων, με στόχο την προστασία της ζωής, της υγείας και της περιουσίας των πολιτών, καθώς και την προστασία του φυσικού περιβάλλοντος, των πλουτοπαραγωγικών πηγών και των υποδομών της χώρας.

Στο πλαίσιο του ανωτέρω σχεδίου, οι δήμοι, οι περιφέρειες και οι αποκεντρωμένες διοικήσεις της χώρας ανέλαβαν την υποχρέωση να ολοκληρώσουν τον σχεδιασμό τους εντός ενός μήνα από τη λήψη του επί τη βάσει της πρώτης έκδοσης υπόδειγμα του Σχεδίου «Αντιμετώπισης Εκτάκτων Αναγκών και Άμεσης Βραχείας Διαχείρισης των Συνεπειών από την Εκδήλωση Χιονοπτώσεων και Παγετού και τη Σύνταξη Σχεδίων» από τους δήμους της χώρας.

Επίσης, η Διεύθυνση Σχεδιασμού και Αντιμετώπισης Εκτάκτων Αναγκών της Γενικής Γραμματείας Πολιτικής Προστασίας προς διευκόλυνση των φορέων, που εμπλέκονται σε όλο το φάσμα αντιμετώπισης προβλημάτων λόγω χιονοπτώσεων και παγετού στο οδικό δίκτυο, εξέδωσε, για τις 9 ηπειρωτικές περιφέρειες της χώρας και την Κρήτη, σειρά θεματικών χαρτών στους οποίους απεικονίζονται οι θέσεις αρχικής στάθμευσης μηχανημάτων, που δεν χρησιμοποιούνται για χειμερινή συντήρηση, σταθμοί αποχιονισμού κ.λπ..

Τα μέσα που διατίθενται αθροιστικά αναθέσεις σε αρχικό στάδιο και ανά οδικό άξονα και τα σημεία στάθμευσης των περιπολικών του Πυροσβεστικού Σώματος κατά τη φάση 2, την αυξημένη ετοιμότητα μερική ή γενική επιφυλακή, και οι εν λόγω χάρτες, οι οποίοι επικαιροποιήθηκαν, το 2020, με τη συνεργασία των διευθύνσεων τεχνικών έργων των περιφερειών και των εταιρειών λειτουργίας και συντήρησης των αυτοκινητοδρόμων της χώρας, αναρτήθηκαν στον ιστοχώρο της Γενικής Γραμματείας Πολιτικής Προστασίας και στάλθηκαν σε όλους τους εμπλεκόμενους φορείς.

Κυρίες και κύριοι βουλευτές, την 11η Φεβρουαρίου του 2021, εκδόθηκε από την Εθνική Μετεωρολογική Υπηρεσία το υπ.αριθμ.3-2021 Έκτακτο Δελτίο Επικίνδυνων Καιρικών Φαινομένων, το οποίο διαβιβάστηκε από το Εθνικό Συντονιστικό Κέντρο Διαχείρισης Κρίσεων στους αρμόδιους εμπλεκόμενους φορείς ως ιδιαίτερο προειδοποιητικό σήμα, προκειμένου αυτοί να τεθούν σε κατάσταση ετοιμότητας πολιτικής προστασίας.

Για την από κοινού αντιμετώπιση των κινδύνων από την εκδήλωση έντονων καιρικών φαινομένων συγκινήθηκαν την 11η και την 14η Φεβρουαρίου, έκτακτες συντονιστικές συσκέψεις στην έδρα της Γενικής Γραμματείας Πολιτικής Προστασίας.

Επιπλέον, στις 12η Φεβρουαρίου, απέστειλα επιστολή προς όλους τους δημάρχους και περιφερειάρχες της χώρας, με κοινοποίηση στα θεσμικά τους όργανα, την ΚΕΔΕ και την ΕΝΠΕ και με θέμα «Ετοιμότητα μηχανισμών και υπηρεσιών δήμων και περιφερειών για την αντιμετώπιση της επικείμενης κακοκαιρίας». Επιστολή την οποία καταθέτω στα πρακτικά.

Όλα τα παραπάνω αφορούν την προετοιμασία του κρατικού μηχανισμού για την αντιμετώπιση της κακοκαιρίας «Μήδεια», η οποία υπενθυμίζω ότι ήταν αρχικά στην Ήπειρο και πέρασε στη Δυτική και Κεντρική Μακεδονία, στην Ανατολική Μακεδονία και Θράκη, τη Θεσσαλία και τις Σποράδες, στα νησιά του Βορείου Αιγαίου, στη Στερεά και τα ορεινά της Πελοποννήσου, μέχρι να κινηθεί προς την Αττική, τη Δευτέρα, 15 Φεβρουαρίου.

Επομένως, ήταν ένα ακραίο καιρικό φαινόμενο, που εκδηλώθηκε σε ολόκληρη τη χώρα, όχι μόνο στο Λεκανοπέδιο της Αττικής και η ένταση του φαινομένου, η μορφή και η υφή της χιονόπτωσης, ειδικά στην περιοχή της Αττικής, δεν ήταν εκ των προτέρων γνωστή.

Με αυτή τη διαπίστωση, περνώ στη δεύτερη φάση στην αντιμετώπιση της κακοκαιρίας «Μήδειας» στην Αττική.

Συγκεκριμένα, ύστερα από ενδελεχή εξέταση της κατάστασης ελήφθη απόφαση για προληπτική διακοπή της κυκλοφορίας στην Εθνική Οδό, για να αποτραπεί ο πολύωρος εγκλωβισμός ανθρώπων στα αυτοκίνητά τους μέσα στην παγωνιά, όπως έγινε το 2017, για παράδειγμα. Η διακοπή έγινε σε δύο φάσεις, για να μην μείνει αποκομμένη η χώρα για μέρες. Εκ των υστέρων, ιδίως από τα ξημερώματα της Τρίτης, φάνηκε ότι αυτή ήταν μια ορθή απόφαση.

Στο πλαίσιο της διαχείρισης της κακοκαιρίας «Μήδειας», διατέθηκαν και αξιοποιήθηκαν στην Αττική, 75 πυροσβεστικά οχήματα και 155 πυροσβεστικοί υπάλληλοι στις 15 Φεβρουαρίου 2021.

Επίσης, 83 πυροσβεστικά οχήματα, 171 πυροσβεστικοί υπάλληλοι, 15 οχήματα εθελοντικών ομάδων και 40 άτομα από τον Στρατό Ξηράς, την επόμενη ημέρα, στις 16 Φεβρουαρίου.

Επίσης, 114 Πυροσβεστικά Οχήματα, 244 Πυροσβεστικοί Υπάλληλοι, 15οχήματα εθελοντικών ομάδων, 40 άτομα από τον Στρατό Ξηράς, 40 από το Πολεμικό Ναυτικό, 10 άτομα από την Πολεμική Αεροπορία και 2 μηχανήματα έργου των Ενόπλων Δυνάμεων, την 17η Φεβρουαρίου. 80 Πυροσβεστικά Οχήματα, 195 Πυροσβεστικοί Υπάλληλοι, 15 οχήματα εθελοντικών ομάδων, 40 από το Πολεμικό Ναυτικό, 10 άτομα από την Πολεμική Αεροπορία και 4 μηχανήματα έργου των Ενόπλων Δυνάμεων, την 18η Φεβρουαρίου. Την επόμενη, 19η Φεβρουαρίου, 75 Πυροσβεστικά Οχήματα, 175 Πυροσβεστικοί Υπάλληλοι, 15 οχήματα εθελοντικών ομάδων, 40 από τον Στρατό Ξηράς και 3 μηχανήματα έργου των Ενόπλων Δυνάμεων.

Επίσης, στο πλαίσιο της διαχείρισης της εν λόγω κακοκαιρίας, διατέθηκαν από ιδιωτικές εταιρείες και αξιοποιήθηκαν στην Αττική, την 16η Φεβρουαρίου, 4 μηχανήματα και 47 άτομα. Την 17η Φεβρουαρίου, 21 μηχανήματα και 72 άτομα. Την 18η Φεβρουαρίου, 26 μηχανήματα και 57 άτομα και την 19η Φεβρουαρίου, 37 μηχανήματα και 97 άτομα.

Για την αντιμετώπιση των εκτάκτων αναγκών και τη διαχείριση των συνεπειών που προέκυψαν από τις ισχυρές χιονοπτώσεις, με απόφαση του Γενικού Γραμματέα Πολιτικής Προστασίας, κηρύχθηκαν σε κατάσταση έκτακτης ανάγκης περιοχές όπως, για παράδειγμα, οι Δήμοι Διονύσου και Ωρωπού της Περιφερειακής Ενότητας Ανατολικής Αττικής της Περιφέρειας Αττικής. Ο Δήμος Λίμνης – Μαντουδίου - Αγίας Άννας και ο Δήμος Ιστιαίας - Αιδηψού της Περιφερειακής Ενότητας Εύβοιας της Περιφέρειας Στερεάς Ελλάδας.

Επισημαίνεται ότι το Ενιαίο Συντονιστικό Κέντρο Επιχειρήσεων Διαχείρισης Κρίσεων, από την Κυριακή 14 Φεβρουαρίου μέχρι και την Παρασκευή 19 Φεβρουαρίου 2021, δέχθηκε 3.284, η πλειονότητα των οποίων αφορούσε σε κοπές δέντρων και απομάκρυνση αντικειμένων. Ειδικότερα για την Αττική, δέχτηκε 2.750 κλήσεις και συγκεκριμένα 2286 για κοπές δέντρων και αφαιρέσεις αντικειμένων, 215 για μεταφορές ατόμων σε ασφαλές σημείο, 157 για μεταφορές ατόμων σε νοσοκομεία - ιδίως για περιπτώσεις αιμοκάθαρσης - 29 για μεταφορές ατόμων σε κέντρα υγείας και νοσοκομεία, προκειμένου να εμβολιαστούν, καθώς και για άλλες περιπτώσεις παροχής βοήθειας.

Παράλληλα, με όλες τις παραπάνω ενέργειες για την αντιμετώπιση των προβλημάτων, η κακοκαιρία, ειδικά στην Αττική, κινητοποιήθηκαν τόσο η Περιφέρεια όσο και οι Δήμοι. Συγκεκριμένα, η Περιφέρεια Αττικής, ενεργοποιώντας το ειδικό σχέδιο αντιμετώπισης καταστροφών από την εκδήλωση χιονοπτώσεων και παγετού, προειδοποίησε τους λοιπούς φορείς που εμπλέκονται σε αποχιονισμούς ακόμη και πριν εκδοθεί το δελτίο προειδοποίησης της Εθνικής Μετεωρολογικής Υπηρεσίας. Στις 14 Φεβρουαρίου, οι υπηρεσίες της Περιφέρειας Αττικής τέθηκαν σε κατάσταση επιφυλακής ή αυξημένης ετοιμότητας, ενώ διατέθηκαν συνολικά 120 οχήματα για τον εκχιονισμό, τη ρίψη άλατος και την κοπή δέντρων στις περιοχές της ανατολικής και βορειοανατολικής Αττικής, καθώς και ποσότητα περίπου 6000 τόνων αντιπαγετικού άλατος.

Επίσης, με βάση την ενημέρωση που έχουμε από την Κεντρική Ένωση Δήμων Ελλάδας, όλοι οι πληγέντες Δήμοι της Αττικής έθεσαν, από την πρώτη στιγμή, σε ετοιμότητα τις αρμόδιες υπηρεσίες τους, προκειμένου να ανταποκριθούν στις δύσκολες καταστάσεις που θα δημιουργούσε η κακοκαιρία, σύμφωνα με τις προειδοποιήσεις της Γενικής Γραμματείας Πολιτικής Προστασίας. Κατά τη διάρκεια της εκδήλωσης των ακραίων καιρικών φαινομένων, αλλά και το διάστημα που ακολούθησε για την αποκατάσταση των ζημιών που προκλήθηκαν οι Δήμοι χρησιμοποίησαν περίπου 500 οχήματα που ανήκαν στην ιδιοκτησία τους και άλλα 300 επιπλέον που μισθώθηκαν για το λόγο αυτό.

Η τρίτη φάση αντιμετώπισης της «Μήδειας» αφορά την αποκατάσταση των ζημιών που αυτή προκάλεσε. Στο αίτημα που έγινε από το Κίνημα Αλλαγής για το θέμα που συζητούμε στη σημερινή έκτακτη συνεδρίαση, οι Βουλευτές του αναφέρουν ότι η ένταση και η διάρκεια του φαινομένου ήταν γνωστή σε όλους πολλές ημέρες. Αυτή η θεμελιώδης παρατήρηση των Βουλευτών του ΚΙΝΑΛ δεν ισχύει. Σύμφωνα με τα στοιχεία των μετεωρολόγων, η χιονόπτωση ήταν από τις σφοδρότερες που σημειώθηκαν στη χώρα τα τελευταία 40 χρόνια και την αντιμετωπίσαμε με επιτυχία από την πρώτη στιγμή που εκδηλώθηκε στη βορειοδυτική Ελλάδα, επεκτεινόμενη εν συνεχεία σε ολόκληρη τη χώρα.

Το φαινόμενο, ειδικά στην Αττική, ήταν πρωτόγνωρο, καθώς η χιονόπτωση είχε διάρκεια 36 ωρών με μεγάλες εντάσεις να καταγράφονται ακόμη και στο κέντρο της Αθήνας και να συνοδεύονται από ύψος χιονιού περί τα 20 με 25 εκατοστά.

Σύμφωνα με σχετική ανάλυση επιστημόνων του Εθνικού Αστεροσκοπείου Αθηνών, στην κακοκαιρία «Μήδεια», οι καιρικές συνθήκες ήταν τέτοιες που το χιόνι ήταν βαρύτερο σε σχέση με προηγούμενες κακοκαιρίες, με αποτέλεσμα να πέσουν πιο εύκολα τα δέντρα. Οι σχετικά υψηλότερες θερμοκρασίες είχαν ως αποτέλεσμα τη μεγαλύτερη παρουσία νερού στις νιφάδες χιονιού και επομένως αυτές είχαν σημαντικά μεγαλύτερο βάρος ανά μονάδα επιφάνειας.

Επιπροσθέτως, επισημαίνεται ότι το υγρό χιόνι δεν παρασύρεται εύκολα από τους ανέμους που πνέουν κοντά στο έδαφος και οι εντάσεις των ανέμων στις προηγούμενες κακοκαιρίες ήταν αρκετά πιο ισχυρές σε σύγκριση με την κακοκαιρία «Μήδεια».

Ακριβώς, λόγω αυτών των χαρακτηριστικών της χιονόπτωσης, προέκυψε το ξερίζωμα ή το σπάσιμο χιλιάδων δέντρων, όχι απλώς η πτώση κάποιων κλαδιών. Αυτά προκάλεσαν πρωτόγνωρη βλάβη στο δίκτυο ηλεκτροδότησης σε γραμμές μέσης και χαμηλής τάσης σε πολλές περιοχές, κυρίως στην Εύβοια, την κεντρική Ελλάδα, την Ήπειρο, την Κρήτη και ακόμη περισσότερο στα βόρεια προάστια της Αττικής.

Ενδεικτικά αναφέρω ότι, με βάση τα στοιχεία του ΔΕΔΔΗΕ, στη βόρεια Εύβοια σημειώθηκε διακοπή ηλεκτροδότησης σε 37 οικισμούς, ενώ στην ανατολική Κρήτη υπήρξε διακοπή ακόμη και υψηλής τάσης, σε συνθήκες 11 μποφόρ.

Σύμφωνα με τα διαθέσιμα στοιχεία, το διήμερο 15 και 16 Φεβρουαρίου, στην Αττική έπεφτε κάθε δύο λεπτά ένα δέντρο σε καλώδια της ΔΕΗ. Υπολογίστε ότι συνολικά στην Αττική έπεσαν τουλάχιστον 1.500 κορμοί δέντρων. Περισσότερα από 600 συνεργεία και 1500 άτομα εργάστηκαν εντατικά σε όλη τη χώρα για την αποκατάσταση των βλαβών στα δίκτυα ηλεκτροδότησης και υδροδότησης. Στα βόρεια προάστια της Αττικής, κατέβαλαν υπεράνθρωπες προσπάθειες, κάτω από εξαιρετικά δύσκολες συνθήκες, περίπου 450 τεχνικοί του ΔΕΔΔΗΕ, καθώς και δυνάμεις των δήμων, της αστυνομίας, της πυροσβεστικής υπηρεσίας, της πολιτικής προστασίας, αλλά και του στρατού.

Όλους αυτούς τους ευχαριστώ προσωπικά, γιατί, ως κάτοικος της περιοχής, ήμουνα εκεί και έβλεπα την προσπάθεια που έκαναν μέχρι και την Κυριακή.

Σύμφωνα με τον ΔΕΔΔΗΕ, οι ουσιαστικές εργασίες αποκατάστασης ηλεκτροδότησης ήταν εφικτό να αρχίσουν την Τετάρτη 17 Φεβρουαρίου, καθώς, μέχρι το βράδυ της Τρίτης, συνεχιζόταν η χιονοθύελλα. Το πρωί της 17ης Φεβρουαρίου, υπήρχαν περίπου 70 χιλιάδες νοικοκυριά χωρίς ρεύμα. Μέχρι το βράδυ της ίδιας μέρας, ο αριθμός μειώθηκε στα 10.000 νοικοκυριά, την Πέμπτη μειώθηκε περαιτέρω στα 3.500 νοικοκυριά, την Παρασκευή στα 1.000 νοικοκυριά, το Σάββατο πλέον ο αριθμός ήταν διψήφιος ή τριψήφιος και την Κυριακή παρέμεναν μεμονωμένες περιπτώσεις χωρίς ηλεκτροδότηση.

Κατά τη διάρκεια του καιρικού φαινομένου, επλήγησαν 15 καποδιστριακοί δήμοι στα βόρεια προάστια της Αττικής, με συνολική έκταση τετρακοσίων τετραγωνικών χιλιομέτρων, στην οποία υπάρχουν περί τους τετρακόσιες δέκα χιλιάδες πελάτες του ΔΕΔΔΗΕ.

Στη μέση τάση, η βλάβη στην Αττική αφορούσε 87 γραμμές, περισσότερους από 40 υποσταθμούς, πάνω από 50 στύλους, ενώ πάνω από 150 δέντρα ήταν πεσμένα σε αγωγούς.

Στη χαμηλή τάση, πάνω από 3.000 διαπιστωμένες βλάβες, πάνω από 50 στύλοι σπασμένοι, πάνω από 5.000 μέτρα καλώδιο κατεστραμμένα στο έδαφος και πάνω από 1.500 σημεία που ήθελαν κλάδεμα ή απομάκρυνση δέντρων και κορμών από το δίκτυο, για την επανατροφοδότηση.

Κυρίες και κύριοι βουλευτές, το ζήτημα δεν είναι μόνο πως αντιδρούμε στις φυσικές καταστροφές και στα ακραία φαινόμενα, ένα τέτοιο ήταν η «Μήδεια», αλλά και ποια είναι τα διδάγματα από αυτή την κακοκαιρία και τι μπορούμε να κάνουμε για να βελτιώσουμε την αντίδραση του κρατικού μηχανισμού.

Η Κυβέρνηση έχει πλήρη επίγνωση των δυσκολιών και των προβλημάτων που προκάλεσε η κακοκαιρία σε πολλούς συμπολίτες μας. Γι’ αυτό, με αίσθημα ευθύνης, κινούμαστε σε τρεις κατευθύνσεις.

Πρώτον, στην αντιμετώπιση των χρόνιων προβλημάτων σε κρίσιμα δίκτυα υποδομής, τα οποία αναδείχθηκαν και κατά τη διάρκεια της πρόσφατης κακοκαιρίας. Η δραματική αποεπένδυση που έλαβε χώρα κατά τη δεκαετία της κρίσης δεν μπορεί να ανακτηθεί σε διάστημα ενάμιση έτους. Είναι σαν ένα υπερωκεάνιο που χρειάζεται χρόνο μέχρι να πλεύσει οριστικά προς τη σωστή κατεύθυνση.

Ειδικά, σε ό,τι αφορά την ηλεκτροδότηση, πρέπει να επισημανθεί ότι οι επενδύσεις στον ΔΕΔΔΗΕ, την τελευταία δεκαετία, μειώθηκαν σε ποσοστό περίπου 75%. Ωστόσο, ο ΔΕΔΔΗΕ και η ΔΕΗ έχουν δρομολογήσει ήδη ένα φιλόδοξο πρόγραμμα εκσυγχρονισμού του δικτύου, ύψους τρεισήμισι δισεκατομμυρίων ευρώ, σε βάθος δεκαετίας. Ήδη, από φέτος, ο ΔΕΔΔΗΕ διπλασιάζει τις επενδύσεις στα παραδοσιακά δίκτυα, με παράλληλη όμως αναβάθμιση των ψηφιακών δυνατοτήτων, οι οποίες είναι απολύτως απαραίτητες για το μέλλον.

Δεύτερον, ενισχύουμε τους μηχανισμούς της πολιτικής προστασίας, για την αντιμετώπιση εκτάκτων αναγκών. Όπως ανέφερα νωρίτερα, έχουμε ήδη ένα γενικό σχέδιο αντιμετώπισης εκτάκτων αναγκών και παράλληλα προχωράμε σε σημαντικές επενδύσεις, τόσο στο πεδίο της πολιτικής προστασίας όσο και στο πεδίο της μετεωρολογίας και της πρόληψης καιρικών φαινομένων.

Στο πλαίσιο αυτό, κατασκευάζεται ένα δίκτυο ογδόντα μετεωρολογικών σταθμών και 10 ραντάρ με αισθητήρες και κάμερες, για να μπορούμε να προβλέψουμε, με ακόμη μεγαλύτερη ακρίβεια και σε τοπικό επίπεδο, τέτοια ακραία καιρικά φαινόμενα.

  Επιπλέον, πριν ακόμη χτυπήσει η κακοκαιρία, η Κυβέρνηση είχε προτείνει να ενταχθούν στο Εθνικό Σχέδιο Ανάκαμψης μια σειρά από δράσεις υποδομών που σχετίζονται με την κλιματική αλλαγή ύψους περίπου ενός δισεκατομμυρίου ευρώ. Ορισμένες από τις δράσεις αυτές αφορούν την υπογειοποίηση των καλωδίων ηλεκτρικού ρεύματος σε περιοχές που θεωρούνται κρίσιμης για την ασφάλεια του δικτύου.

Τρίτον, προχωράμε με ακόμη μεγαλύτερη ταχύτητα στην υλοποίηση της προεκλογικής μας δεσμεύσεις για την αποσαφήνιση και τον διαχωρισμό των αρμοδιοτήτων σε όλα τα επίπεδα κρατικής λειτουργίας ξεκινώντας από το κεντρικό κράτος. Αρμοδιότητες που αφορούν τις αποκεντρωμένες διοικήσεις, τις περιφέρειες, τους δήμους, αλλά και τα δασαρχεία και τις επιχειρήσεις, όπως ο ΔΕΔΔΗΕ, που μπορεί να εμπλέκονται σε διαδικασίες όπως το κλάδεμα των δέντρων για το οποίο έγινε πολύς λόγος κατά τη διάρκεια των προηγούμενων ημερών.

Το κεφάλαιο της πολυεπίπεδης διακυβέρνησης, δηλαδή, της αποσαφήνισης των αρμοδιοτήτων μεταξύ του κεντρικού κράτους των αποκεντρωμένων διοικήσεων των περιφερειών και των δήμων, είναι μια εμβληματική μεταρρύθμιση. Μια πραγματική καινοτομία, η οποία, σε συνδυασμό με το νέο εκλογικό σύστημα και την κατάργηση της απλής αναλογικής, αποσκοπεί στην ισχυροποίηση του θεσμού της αυτοδιοίκησης. Το Υπουργείο Εσωτερικών κινείται τάχιστα προς αυτήν κατεύθυνση, έτσι ώστε να αντιμετωπιστούν και τα προβλήματα του συντονισμού και της αλληλομετάθεσης ευθυνών ανάμεσα στους διάφορους αρμόδιους, τα οποία δυστυχώς παρατηρήθηκαν και κατά τη διάρκεια της «Μήδειας». Μέσα στο ξεκαθάρισμα των αρμοδιοτήτων μεταξύ κράτους, αποκεντρωμένης περιφέρειας και δήμων, εντάσσεται όπως είπα ήδη, και το ζήτημα που προέκυψε τις προηγούμενες μέρες για το ποιος έχει την ευθύνη για το κλάδεμα των δέντρων, την αποψίλωση γενικά, το οποίο χρήζει αντιμετώπισης, ώστε να περιορίζονται οι κίνδυνοι εξαιτίας της εκδήλωσης φυσικών φαινομένων, όπως είναι οι πυρκαγιές ή οι χιονοπτώσεις. Άμεσα θα κινηθεί αυτή η διαδικασία και με την ΚΕΔΕ και με επιστήμονες που έχουν χειριστεί το ζήτημα αυτό, αλλά και με την εμπειρία που υπάρχει σε δήμους όπως, για παράδειγμα, στον Δήμο της Αθήνας, όπως είχαμε την ευκαιρία να συζητήσουμε πρόσφατα με τον κύριο Καμίνη, ώστε να μπορέσουμε να δούμε τι έχει γίνει στις αστικές περιοχές, αλλά και στις άλλες, προκειμένου να έχουμε ένα γρήγορο αποτέλεσμα τουλάχιστον ως προς το θέμα του ξεκαθαρίσματος των αρμοδιοτήτων.

Κυρίες και κύριοι βουλευτές, όπως είπα νωρίτερα, έχουμε πλήρη επίγνωση των προβλημάτων και της ταλαιπωρίας που υπέστησαν πολλοί συμπολίτες μας κατά τη διάρκεια της κακοκαιρίας. Έχουμε πλήρη συναίσθηση της ευθύνης που επωμιζόμαστε, ως Κυβέρνηση, ώστε να αντιμετωπιστούν αποτελεσματικά, το συντομότερο δυνατόν, οι πάσης φύσεως δυσλειτουργίες που πολλαπλασιάζουν τις επιπτώσεις των ακραίων καιρικών φαινομένων. Έχουμε, όμως, και πλήρη εμπιστοσύνη στις δυνάμεις μας για να προχωρήσουμε σε όλα τα απαραίτητα βήματα που θα μας επιτρέψουν να διορθώσουμε τις βλάβες που προκάλεσαν στον κρατικό μηχανισμό οι επιζήμιες πολιτικές του παρελθόντος.

Οι πολίτες θέλουν λύσεις στα προβλήματα και η Κυβέρνηση του Κυριάκου Μητσοτάκη, η κυβέρνηση της Νέας Δημοκρατίας, είμαστε εδώ για να δώσουμε λύσεις. Προχωρούμε με αποφασιστικότητα, με σχέδιο, με σύνεση και ψυχραιμία. Προχωράμε δημιουργώντας και όχι καταστρέφοντας. Τις κραυγές της καταστροφολογίας και της υποκρισίας, τις αφήνουμε γι’ αυτούς που δεν έχουν μάθει να κάνουν τίποτα περισσότερο από το να καταστροφολογούν όταν δεν καταστρέφουν, να κραυγάζουν και να υποκρίνονται. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Σας ευχαριστούμε για την ενημέρωση, κύριε Υπουργέ.

Τον λόγο έχει ο κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ**: Ευχαριστώ πολύ. Τα χαρακτηριστικά της κλιματικής αλλαγής, την οποία βιώνουμε εδώ και μερικά χρόνια, είναι κυρίως η αύξηση της συχνότητας των ακραίων καιρικών φαινομένων, που έχει ως αποτέλεσμα να αστοχούν οι υφιστάμενες υποδομές της χώρας, οι οποίες προφανώς μελετημένες με βάση τα μετεωρολογικά στατιστικά στοιχεία παλαιότερων δεκαετιών, είναι σχεδιασμένες για μικρότερης έντασης και πολύ σπανιότερες χρονικά εμφάνισης ακραίων φαινομένων.

Η «Μήδεια», σύμφωνα με τα στατιστικά στοιχεία της Εθνικής Μετεωρολογικής Υπηρεσίας, ήταν μία σφοδρή κακοκαιρία η οποία μάλιστα έχει να εμφανιστεί περίπου 40 χρόνια. Για αυτή την κακοκαιρία, υπήρξε μετεωρολογική πρόγνωση, αλλά και άμεση κινητοποίηση του κρατικού μηχανισμού, ο οποίος αντιμετώπισε αποτελεσματικά τις περισσότερες των περιπτώσεων, που σημαίνει ότι το κράτος δεν αιφνιδιάστηκε και όπως με τον «Ιανό», όπως να τους σεισμούς στα Ιόνια, όπως ακούσαμε σήμερα από τον Υπουργό και για το σεισμό της Θεσσαλίας, δείχνει εξαιρετικά αντανακλαστικά και στη «Μήδεια» έδειξε τα ίδια αναγκαστικά, σε συνεχή βάση έδειξε όλες τις δυνάμεις του. Το Υπουργείο Εσωτερικών έγκαιρα έστειλε ενημερώσεις στους δήμους και τις περιφέρειες και πράγματι υπήρξε κινητοποίηση των φορέων για την επιτυχή αντιμετώπιση, με μοναδική ίσως εξαίρεση την περίπτωση των διακοπών του ρεύματος και τούτο γιατί, κύριοι συνάδελφοι: Γιατί εκεί ξεπεράστηκε η φέρουσα ικανότητα ενός νευραλγικού τομέα του κρατικού μηχανισμού, συγκεκριμένα του ΔΕΔΔΗΕ.

Για να δούμε, όμως, τα πραγματικά δεδομένα της κακοκαιρίας. Διάρκεια της χιονόπτωσης στην Αττική, 36 ώρες, με την πιο έντονη κακοκαιρία στο κέντρο της Αθήνας να διαρκεί 24 ώρες και το ύψος του χιονιού να φτάνει τα 25 εκατοστά. Από την εκδήλωση των πρώτων φαινομένων της κακοκαιρίας ο μηχανισμός διάνοιξης της Εθνικής Οδού ήταν επί ποδός και ως Βουλευτής της επαρχίας και μάλιστα της Φθιώτιδας όπου και το μεγαλύτερο μέρος του εθνικού δικτύου, έχω προσωπική άποψη για τη συνεχή επέμβαση καθ’ όλο το μήκος του, όπως έχω προσωπική άποψη και για την σφοδρότητα της χιονόπτωσης, η οποία ξανάκλεινε την Εθνική Οδό μετά το πέρασμα της πρώτης και της δεύτερης αλατιέρας ή εκχιονιστικού. Παρ’ όλα αυτά, χάρη στην έγκαιρη πολιτική απόφαση που εκ του αποτελέσματος αποδείχθηκε απόλυτα ορθή, δεν είχαμε φαινόμενα εγκλωβισμού και διακινδύνευσης ανθρώπινων ζώων, όπως είχαμε το Δεκέμβριο του 2017, που και πάλι από προσωπική εμπειρία συγγενικής μου οικογένειας, γνωρίζω ότι αποκλείστηκαν οι οδηγοί και οι ταξιδιώτες για οκτώ περίπου ώρες στην Εθνική Οδό Λαμίας-Αθηνών.

Όμως, τελικά, το μεγάλο πρόβλημα προέκυψε από τη διακοπή παροχής ρεύματος. Αξίζει να τονιστεί ότι η αυτοψία κατέδειξε ότι οι βλάβες στο εναέριο δίκτυο, άρα και οι διακοπές οφείλονται σε πτώσεις δέντρων και μεγάλων κλαδιών πάνω στα εναέρια καλώδια και οι πτώσεις αυτές ήταν συνεχείς. Στην Αττική πάνω από 800 σπασμένα δέντρα έπεσαν στο δίκτυο. Ουσιαστικά έπεφτε ένα δέντρο κάθε 2 λεπτά περίπου. Ο ΔΕΔΔΗΕ, ο οποίος στα χρόνια της κρίσης προφανώς δεν είχε κάνει τις απαραίτητες επενδύσεις, βρέθηκε και αντιμέτωπος με μία κατάσταση, που δεν έχει προηγούμενο εδώ και δεκαετίες, αφού τα προβλήματα παρουσιάστηκαν συγχρόνως και παντού σε όλη την Ελλάδα και περισσότερα από 600 συνεργεία και 1.500 εργαζόμενοι πανελλαδικά εργάστηκαν για την επιδιόρθωση των βλαβών. Ειδικά, μιας και είμαστε στην Αττική, στα Βόρεια Προάστια σε 24ωρη βάση εργάστηκαν περισσότερα από 400 άτομα, που ενισχύθηκαν με επιπλέον μονάδες εκτός Αθηνών και συνεπικουρήθηκαν από δυνάμεις των Δήμων, της Πυροσβεστικής, της Πολιτικής Προστασίας, ακόμα και του Στρατού.

Έχουν ακουστεί πολλές απόψεις για το ποιος έχει την ευθύνη για τη λειτουργία αυτών των δικτύων και αν θα πρέπει οι δήμοι να φροντίζουν για την καθαρότητα των δικτύων. Κοιτάξτε, την ευθύνη την έχει ο ΔΕΔΔΗΕ. Ο ΔΕΔΔΗΕ, στο πλαίσιο των αρμοδιοτήτων του, πρέπει να μεριμνά για την αδιάλειπτη ασφαλή λειτουργία του δικτύου διανομής ηλεκτρικής ενέργειας και για αυτό οι σχετικοί κανονισμοί προβλέπουν το κλάδεμα των δέντρων με αποκλειστικό σκοπό την αποφυγή προσέγγισης, επαφής των ενεργών αγωγών του δικτύου με παρακείμενα δέντρα, σε περιπτώσεις ισχυρών ανέμων, χιονοθύελλες, γι’ αυτό και ο ΔΕΔΔΗΕ πραγματοποιεί τέτοιες εργασίες κλαδέματος δέντρων κάθε χρόνο.

Από την άλλη πλευρά, ως παλιός δήμαρχος, πρέπει να τονίσω ότι το κλάδεμα και η κοπή των δέντρων, με σκοπό την πρόληψη κινδύνων από πτώση τους σε ανθρώπους, αυτοκίνητα και εγκαταστάσεις, εξαιτίας δυσμενών καιρικών συνθηκών, είναι ασφαλώς αρμοδιότητα των δήμων. Όμως, επιτρέψτε μου ένα σχόλιο. Στα αλήθεια, πέστε μου ποια τεχνική υπηρεσία του δήμου μπορεί να προβλέψει ότι ένα υγιέστατο κατά τα άλλα δέντρο, το οποίο μάλιστα βρίσκεται μέσα σε ιδιοκτησία κάποιου ιδιώτη, μπορεί από ένα ακραίο καιρικό φαινόμενο να σπάσει και να πέσει μέσα στο δρόμο, να τον κλείσει και πέφτοντας να παρασύρει και τις γραμμές μεταφοράς του ηλεκτρικού ρεύματος; Για αυτό και είναι απαραίτητη η πρωτοβουλία που ανακοίνωσε πριν λίγο ο Υπουργός, σε συνεργασία με την ΕΝΠΕ, την ΚΕΔΕ και με προσωπικότητες που έχουν χειριστεί ζητήματα σαν αυτό, ώστε να μπορέσουμε να δούμε τι συμβαίνει, κυρίως στις αστικές περιοχές, προκειμένου να ξεκαθαρίσουμε τις αρμοδιότητες.

Σήμερα, λοιπόν, που είμαστε στην επόμενη μέρα, δύο ζητήματα πρέπει να αντιμετωπίσουμε. Το πρώτο είναι το ξεκαθάρισμα και ο καθορισμός των αρμοδιοτήτων σε παρόμοιες περιπτώσεις για το καλό συντονισμό των διαφόρων φορέων σε τέτοιες έκτακτες καταστάσεις και το δεύτερο, η εφαρμογή μιας πολιτικής υποδομών και παρεμβάσεων η οποία θα κάνει τα συστήματα αυτά ανεπηρέαστα από τις καιρικές συνθήκες.

Είναι πέρα ως πέρα σωστή και απαραίτητη η πρωτοβουλία που, επίσης, ανακοίνωσε ο Υπουργός για την ενίσχυση των μηχανισμών Πολιτικής Προστασίας, με τις επενδύσεις τόσο στο πεδίο αυτό όσο και στο πεδίο της μετεωρολογίας, με την κατασκευή δικτύου 80 μετεωρολογικών σταθμών και 10 ραντάρ με αισθητήρες σε πραγματικό χρόνο, όπως επίσης η νομοθετική πρωτοβουλία για την αποσαφήνιση των αρμοδιοτήτων μεταξύ κεντρικού κράτους, αποκεντρωμένων διοικήσεων, περιφερειών και δήμων, όπως επίσης και το ξεκαθάρισμα των υποχρεώσεων αυτών των φορέων που αφορούν στη συντήρηση των υποδομών τους, την εξασφάλιση της λειτουργικότητας και τον τρόπο επέμβασης συντονισμού και συνεργασίας μεταξύ τους σε κάθε μορφής απειλή.

Μένω, ειδικά, στην περίπτωση διακοπών του ηλεκτρικού ρεύματος από πτώσεις δέντρων και κλαδιών πάνω στα εναέρια καλώδια, για τις οποίες πιστεύω ότι μία είναι η πολιτική, ένας είναι ο τρόπος που λύνει οριστικά το πρόβλημα αυτό μέσα στις αστικές περιοχές και ειδικά σε εκείνες που διαθέτουν πλούσιο και υψηλό αστικό πράσινο, αλλά και στις δασώδεις, εκτός σχεδίου, περιοχές της χώρας. Η υπογειοποίηση των γραμμών του συστήματος μεταφοράς του ηλεκτρικού ρεύματος. Τελεία και παύλα . Η υπογειοποίηση έχει πολλά πλεονεκτήματα και ένα μόνο μειονέκτημα, κυρίες και κύριοι συνάδελφοι. Το αυξημένο κόστος της, το οποίο, όμως, με αποφασιστικότητα πρέπει να αναληφθεί αφού, με την υπογειοποίηση, απομακρύνεται τελείως ο κίνδυνος να επηρεαστούν τα δίκτυα από πάσης φύσεως καιρικά φαινόμενα, κεραυνούς, θυελλώδεις ανέμους, χιονοπτώσεις. Απελευθερώνονται τα ούτως η άλλως μικρά ελληνικά πεζοδρόμια από τους στύλους της ΔΕΗ, περιορίζονται οι επικίνδυνες ηλεκτρομαγνητικές ακτινοβολίες στο αστικό περιβάλλον και βελτιώνεται η αισθητική των πόλεων, απαλλάσσοντάς τες από την ασχήμια των αιωρούμενων καλωδίων, ειδικά στις τουριστικές περιοχές.

Με ιδιαίτερη ικανοποίηση πληροφορούμαστε ότι το Υπουργείο Ενέργειας, αξιοποιώντας κονδύλια από το ταμείο ανάκαμψης, θα χρηματοδοτήσει ένα ευρύτατο πρόγραμμα υπογειοποιήσεων σε όλη τη χώρα και ειδικά στα αστικά κέντρα και τις δασικές περιοχές από όπου διέρχονται οι γραμμές της ΔΕΗ. Πρόγραμμα που, για τα τελευταία χρόνια, λόγω απουσίας επενδύσεων σε αυτόν τον τομέα από τον ΔΕΔΔΗΕ, έμεινε ανενεργό. Αυτό, πέραν των πλεονεκτημάτων που θα έχει για τη λειτουργικότητα των δικτύων, θα «ξαλαφρώσει» τον ΔΕΔΔΗΕ από ένα μεγάλο μέρος αστικών δικτύων και θα μπορέσει να διοχετεύσει το προσωπικό του στις εκτός σχεδίου περιοχές, συντηρώντας αποτελεσματικά τα εναέρια δίκτυα, έτσι ώστε ούτε το καλοκαίρι να έχουμε πυρκαγιές, ούτε το χειμώνα διακοπές από πτώσεις κλαδιών στα εναέρια καλώδια, εξασφαλίζοντας ότι στο μέλλον κανένα χωριό και καμία επαρχιακή πόλη δεν θα αντιμετωπίσει ξανά προβλήματα διακοπής ρεύματος. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε. Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ. Ακούγοντας τον κ. Πέτσα να κάνει απολογισμό, αισθάνθηκα ότι παρακολουθώ ενημέρωση για κάποιο, όντως, έκτακτο καιρικό φαινόμενο σε μια άλλη, όμως, χώρα και με έναν άλλο κρατικό μηχανισμό. Αισθάνθηκα ότι παρακολουθούσα, στη γλώσσα μας, ειδήσεις από τη Γερμανία, από το Ηνωμένο Βασίλειο, από κάποια σκανδιναβική χώρα, όπου όλα λειτούργησαν παραδειγματικά.

Πριν μπω σε αυτό, θέλω να πω ότι η σκέψη μας και η αγωνία μας είναι στην Ελασσόνα και στην ευρύτερη περιοχή. Να διαπιστωθεί η ασφάλεια όλων των πολιτών, να ξεκινήσει γρήγορα η αποκατάσταση των υποδομών και η επιστροφή στην καθημερινή ζωή και στην ομαλότητα.

Για να επιστρέψω, όμως, σε αυτό το οποίο είπα εισαγωγικά, πραγματικά, αναρωτιέμαι. Αυτή η κακοκαιρία ήταν κάτι τόσο απρόσμενο και κάτι τόσο αιφνιδιαστικό; Βεβαίως και όχι. Πολλές μέρες πριν, οι μετεωρολόγοι και όλα τα μέσα μαζικής ενημέρωσης είχαν προειδοποιήσει για την επικείμενη κακοκαιρία που θα έπληττε ακόμη και το κέντρο της Αθήνας.

Μάλιστα, έγινε και μία σύσκεψη του κ. Χαρδαλιά, του κυρίου Πέτσα και του κ. Χρυσοχοΐδη, που είπαν ότι όλα είναι υπό έλεγχο. Έτσι δεν είναι; Θα περίμενε κάποιος, λοιπόν, από μία σοβαρή κυβέρνηση, σε ένα σοβαρό ευρωπαϊκό κράτος, να λάβει τα αναγκαία προληπτικά μέτρα και να κινητοποιήσει εγκαίρως τις κρατικές υπηρεσίες, για την αντιμετώπιση των ζητημάτων, που θα ανέκυπταν με την κακοκαιρία.

Έγινε κάτι τέτοιο, στην πράξη; Φυσικά και όχι. Συνέβη το ακριβώς αντίθετο. Απόλυτο μπάχαλο, παντού. Τρεις συμπολίτες μας έχασαν τη ζωή τους, ενώ εκατοντάδες χιλιάδες υπέστησαν πρωτοφανή ταλαιπωρία.

Η Ελλάδα κόπηκε στα δύο αφού ο «άριστος» κ. Χρυσοχοΐδης βρήκε την εύκολη λύση. Έκλεισε την εθνική οδό Αθηνών Λαμίας, προληπτικά. Για ποιο λόγο να υποστεί τη βάσανο όλων των προηγούμενων κυβερνήσεων, που πάσχιζαν, σε ανάλογες περιστάσεις, να κρατήσουν τους δρόμους ανοιχτούς; Κλείνουμε την εθνική οδό και ξεμπερδεύουμε και, ταυτόχρονα, απαλλάσσουμε από τυχόν ευθύνες τις εταιρείες που διαχειρίζονται τους αυτοκινητόδρομους. Όλα καλά και όλα νοικοκυρεμένα.

Την ίδια στιγμή, το πολυδιαφημισμένο 112 δεν λειτούργησε ποτέ. Οι πολίτες περίμεναν στο σκοτάδι, από πλευράς ενημέρωσης, έγκαιρης και επίσημης. Όμως, δεν παρέμειναν στο σκοτάδι μόνο από πλευράς ενημέρωσης, παρέμειναν στο σκοτάδι στην κυριολεξία. Διακόσιες πενήντα χιλιάδες οικογένειες έμειναν χωρίς ρεύμα, χωρίς θέρμανση και, πολλές από αυτές, χωρίς νερό και άλλες βασικές υποδομές, για πολλές ώρες. Κάποιες απ’ αυτές για ολόκληρες μέρες. Μεταξύ αυτών και ο κ. Στέφανος Μάνος, με τις αναρτήσεις στο διαδίκτυο, που κανείς μας δεν μπορεί να ξεχάσει. Οι συμπολίτες μας υπέφεραν από το κρύο και όσοι είχαν προβλήματα υγείας, αντιμετώπιζαν σοβαρούς κινδύνους ακόμα και για την ίδια τους τη ζωή.

Αυτό δεν συνέβη σε κάποια δύσβατη περιοχή της χώρας. Συνέβη στην Αττική, στο κέντρο της χώρας. Ιδίως οι δήμοι της βορειοανατολικής Αττικής περιήλθαν σε μια κατάσταση, η οποία μόνο ως τραγική μπορεί να χαρακτηριστεί. Ακόμα και στο κέντρο της πόλης, για κάποιες ώρες, τις ώρες της πυκνής χιονόπτωσης, οι κάτοικοι βρέθηκαν αντιμέτωποι με έναν κυκεώνα ανακυκλούμενων τηλεφωνημάτων και αρμοδιοτήτων. Καλούσαν τον ΔΕΔΔΗΕ, εκείνος τους παρέπεμπε στην περιφέρεια ή καλούσε την περιφέρεια ο ίδιος να ανοίξει τον δρόμο. Η πυροσβεστική, που δεχόταν κλήσεις για πεσμένα δέντρα, περίμενε κι αυτή με τη σειρά της την περιφέρεια να ανοίξει τον δρόμο, παραπέμποντας ταυτόχρονα στον ΔΕΔΔΗΕ, που έπρεπε να προσεγγίσει το σημείο της βλάβης για να διακόψει την ηλεκτροδότηση της περιοχής. Το απόλυτο χάος. Εντάξει, αυτά έχουν και έναν μεγαλύτερο βαθμό δυσκολίας.

Ο ηλεκτρικός σιδηρόδρομος. Γιατί τέσσερις μεταλλικές ράγες από την Κηφισιά μέχρι την Ειρήνη έκλεισαν; Γιατί έμεινε χωρίς σύνδεση το αεροδρόμιο της πόλης με το κέντρο της πόλης, στο «Δουκίσσης Πλακεντίας – αεροδρόμιο»; Γιατί χιλιάδες συμπολίτες μας περίμεναν το τρένο, διότι υποχρεωτικά έπρεπε να πάνε στη δουλειά τους και δεν πέρασε ποτέ; Τα ίδια, βέβαια, συνέβησαν και σε άλλες περιοχές της χώρας, αλλά η κατάσταση στην Αθήνα και στην Αττική ήταν τραγική.

Βεβαίως, η επιτομή της κυβερνητικής αναισθησίας αποδείχθηκε με την απουσία οποιασδήποτε μέριμνας για συγκεκριμένες ομάδες, που υπέστησαν πρωτοφανή ταλαιπωρία αλλά και κινδύνους, τις ώρες κακοκαιρίας. Η εικόνα με τους διανομείς του φαγητού στα ντελίβερι, που κινδύνευαν προσπαθώντας να παραδώσουν τις παραγγελίες μέσα στα χιόνια και με αποκλεισμένους τους περισσότερους δρόμους, μιλάει από μόνη της. Καμία προστασία, καμία πρωτοβουλία, μόνο μία σύσταση.

Κύριε Πέτσα, καταλάβετέ το, αυτό δεν είναι εικόνα ευρωπαϊκής χώρας. Σταματήστε, επιτέλους, να υποδύεστε τους άριστους και τους ευρωπαίους. Επί ενάμιση χρόνο, με τις πράξεις σας και με τις παλινωδίες σας, τείνετε να μετατρέψετε την Ελλάδα σε βαλκανική χώρα, τόσο από πλευράς θεσμικής λειτουργίας όσο και από πλευράς ικανότητας και αποτελεσματικότητας στη διαχείριση των προβλημάτων των πολιτών. Μόνο αυτό μπορεί να χαρακτηριστεί ως επιτελικό ναυάγιο. Και, στη συνέχεια, ξεκίνησε το γνωστό παιχνίδι αποφυγής ή διάχυσης των ευθυνών.

Ακόμα και σήμερα, κ. Πέτσα, σχεδόν είκοσι μέρες μετά, ποιος έχει την ευθύνη; Καμία ανάληψη ευθύνης, καμία παραίτηση, ένα διαρκές πινγκ πόνγκ ευθυνών μεταξύ συναρμόδιων προσώπων και φορέων και, βέβαια, αγωνιώδης προσπάθεια να μείνει με κάθε τρόπο ο Πρωθυπουργός και το Μαξίμου έξω από το κάδρο. Το κυρίαρχο δόγμα, όπως πάντα, «ο σώζων εαυτόν σωθήτω». Ο Υπουργός, ο κ. Χαρδαλιάς είπε ότι δεν είναι η ώρα να συζητήσουμε ποιος κάνει τι. Κάποιοι άλλοι άρχισαν να ρίχνουν την ευθύνη στην περιφέρεια. Ο κ. Πατούλης στον ΔΕΔΔΗΕ, ο ΔΕΔΔΗΕ στους δημάρχους και όλοι μαζί και ο εισηγητής της Νέας Δημοκρατίας στα δέντρα. Καλά ακούσατε, αυτή ήταν η βασική γραμμή της κυβέρνησης, η ευθύνη στα δέντρα.

Ποια προετοιμασία, όμως, κάνατε στ’ αλήθεια; Όταν αναλάβατε ως κυβέρνηση, διπλασιάσατε και τριπλασιάσατε τους μισθούς των γαλάζιων golden boys, που διορίσατε ως διευθυντικά στελέχη στον ΔΕΔΔΗΕ, στονΑΔΜΗΕ και στη Δ.Ε.Η.. Δεν στελεχώσατε τις υπηρεσίες του ΔΕΔΔΗΕ, θέλατε να τον απαξιώσετε και να τον πουλήσετε, διότι δεν πιστεύετε σε ένα ισχυρό και αποτελεσματικό κράτος, που θα αντιμετωπίζει κρίσεις και θα είναι δίπλα στον πολίτη.

Κύριε Πέτσα, σας ρωτώ ειλικρινά, θεωρείτε ότι υπήρξαν προβλήματα ή θεωρείτε ότι όλα πήγαν καλά; Θεωρείτε ότι υπάρχουν κυβερνητικές ευθύνες ή φταίει πάλι κάποιος άλλος; Δεν θέλετε να ακούσετε εμένα; Ακούστε την κυρία Μπακογιάννη, δήλωσε, προς τιμήν της, μερίδιο ευθύνης έχουν όλοι, ενώ προσέθεσε πως εκτός από τη θεομηνία, έχουμε και προβλήματα τα οποία έχουν προκύψει, διότι η υποδομή μας είναι πάρα πολύ πεπαλαιωμένη και διότι κάποιοι άνθρωποι δεν έβαλαν ως προτεραιότητα την προετοιμασία, ώστε να μπορέσουμε να την αντιμετωπίσουμε. Χρειάζεται, λοιπόν, να προσθέσω, κύριε Πέτσα, κάτι σε αυτά τα οποία είπε η κυρία Μπακογιάννη;

Όταν ανέλαβε η δική σας κυβέρνηση τη διακυβέρνηση της χώρας, πριν ενάμιση χρόνο, το πρώτο νομοσχέδιο που έφερε ήταν το πολυδιαφημισμένο «επιτελικό κράτος». Θυμάμαι πολύ καλά τις δηλώσεις του κ. Μητσοτάκη και του κ. Γεραπετρίτη και άλλων μελών της κυβέρνησης, μιλούσαν για τον συντονισμό του κρατικού μηχανισμού, μιλούσαν για τη διαρκή παρακολούθηση και αξιολόγηση του κυβερνητικού έργου, μιλούσαν για τις βέλτιστες πρακτικές. Θυμάμαι την τεράστια επικοινωνιακή προπαγάνδα και τη συστηματική προσπάθεια για την υποτιθέμενη επιτυχία του επιτελικού κράτους και την άριστη διαχείριση, η οποία θα αποδίδονταν προσωπικά στον Πρωθυπουργό. Δεν χρειάστηκε να περάσει πάρα πολύς καιρός, για να αποδειχτεί η απόλυτη γύμνια του δήθεν επιτελικού κράτους. Στα πρώτα μποφόρ, κύριε Πέτσα, θαλασσοπνιγήκατε, αποτυγχάνετε διαρκώς και παντού, στην υγειονομική κρίση, στην οικονομική κρίση, στη διαχείριση της καθημερινότητας των πολιτών, παντού. Και αποτυγχάνετε, όχι τυχαία, αποτυγχάνετε, διότι δεν προετοιμάσατε απολύτως τίποτα, διότι το επιτελικό κράτος είναι η μέγιστη πολιτική φούσκα, διότι το μόνο επιτελικό που έχετε να επιδείξετε είναι η επιτελική προπαγάνδα.

Πραγματικά, δεν ξέρω τι είναι χειρότερο, η διαχειριστική σας ανεπάρκεια και η ανικανότητά σας ή η προσκόλλησή σας σε παρωχημένα σχήματα; Το μόνο σίγουρο είναι ότι κάθε μέρα, όλο και περισσότερο, αποδεικνύεστε δυστυχώς επικίνδυνοι για τη χώρα. Αυτό, κύριε Πέτσα, δεν είναι επιτελικό κράτος, αυτό είναι επιτελικό ναυάγιο, αυτό είναι τιτανικός και, ως Υπουργείο Εσωτερικών, παρόλο που, πραγματικά, δεν έχετε την ευθύνη προσωπικά, είστε πολύ νέος στα καθήκοντά σας, έχετε μεγάλες ευθύνες για την προετοιμασία του κρατικού μηχανισμού. Το κακό δεν είναι ότι η Ν.Δ. οδεύει προς τα βράχια, το κακό είναι ότι κινδυνεύει να συμπαρασύρει στο χάος και όλη την ελληνική κοινωνία.

Εμείς, λοιπόν, σας καλούμε βγείτε από τους γυάλινους πύργους σας, κοιτάξτε στα μάτια τους απλούς πολίτες και εργαστείτε για την αντιμετώπιση των προβλημάτων. Σταματήστε την έπαρση, την αλαζονεία, τις μεγαλοστομίες και τα επικοινωνιακά παιχνίδια. Σκύψτε στα προβλήματα των πολιτών.

Κύριε Πρόεδρε, σας ευχαριστώ και ευχαριστώ για την ανοχή σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ πολύ, κύριε Πρόεδρε. Σήμερα, κατά σύμπτωση, έδωσα μια συνέντευξη σε ραδιοφωνικό σταθμό της Σάμου, όπου είχε γίνει ο σεισμός την 30η Οκτωβρίου. Εκεί πέρα, ζούνε οι άνθρωποι με τον φόβο μη ξεχαστούν, κύριε Υπουργέ. Είναι ένα νησί, το οποίο έχει δοκιμαστεί σε πολύ μεγάλο βαθμό τα τελευταία χρόνια με το προσφυγικό. Η κρίση της πανδημίας, ήταν γι’ αυτούς και κρίση του τουρισμού, που αποτελεί τη βασική πηγή του εισοδήματος του νησιού και ήρθε και ο σεισμός τώρα και το τσουνάμι και όλο το νησί ζει με ένα άγχος να μην ξεχαστούν.

Η Κοινή Υπουργική Απόφαση, που είχε προβλεφθεί για την περίπτωση Σάμου, εκδόθηκε μόλις προχθές.

Θα θέλαμε να ακούσουμε, λοιπόν, τι γίνεται με τη Σάμο, που είναι σεισμόπληκτη περιοχή και από εκεί να μπορούμε να αντλήσουμε και μια εικόνα, κάποιες πληροφορίες, για το τι θα γίνει και με την περίπτωση των σημερινών σεισμών.

Να θυμίσω, απλώς, ότι ο κύριος Χαρδαλιάς είχε βγάλει μια εγκύκλιο για τον εγκέλαδο τον Ιανουάριο του 2020. Οι ΟΤΑ, σύμφωνα με αυτή την εγκύκλιο, είχαν την υποχρέωση, μέχρι τέλους Μαρτίου του 2020, να έχουν εκπονήσει τα σχέδιά τους. Πόσοι Οργανισμοί Τοπικής Αυτοδιοίκησης, κύριε Υπουργέ, έχουν εκπονήσει σχέδια για τον εγκέλαδο; Επιμένω, γιατί όλοι καταλαβαίνουμε ότι είναι πολύ πιο σημαντικό να προλαμβάνουμε, να σχεδιάζουμε, να υπάρχει μια σαφής κατανομή ευθυνών στο κεντρικό κράτος, ανάμεσα στο κράτος και στις βαθμίδες της τοπικής αυτοδιοίκησης, για να ξέρει ο καθένας – ο μη γένοιτο - όταν θα έρθει η κρίσιμη στιγμή, ποια είναι η δουλειά που πρέπει να κάνει.

Σχετικά με τον εγκέλαδο, η εγκύκλιος είχε βγει σχετικά νωρίς. Για τον Βορέα, που αφορά στις χιονοπτώσεις, η εγκύκλιος τον Νοέμβριο του 2020. Μέσα στον χειμώνα δηλαδή. Και προέβλεπε ότι θα πρέπει να έχουν εκπονήσει, μέχρι τον Γενάρη, τα σχέδιά τους οι δήμοι, αλλά δεν αρκεί. Πόσοι τυχόν δήμοι έχουν εκπονήσει σχέδια; Θα πρέπει να ακούσουμε από εσάς τώρα - γιατί εσείς εποπτεύετε την τοπική αυτοδιοίκηση - πόσοι δήμοι έχουν εκπονήσει σχέδια για τον Βορέα, πόσοι δήμοι έχουν εκπονήσει σχέδια για τον εγκέλαδο και επειδή δεν αρκεί ένα σχέδιο μόνο να εκπονηθεί από έναν δήμο, θα πρέπει να έχουν γίνει και οι κατάλληλες ενέργειες για την εφαρμογή του. Αφήνω το θέμα το ότι θα έπρεπε να έχουν γίνει και ασκήσεις ετοιμότητας.

Το νομοσχέδιο, ο νόμος που ψηφίστηκε πέρσι για την πολιτική προστασία, προέβλεπε τον θεσμό των συντονιστών ανά περιφέρεια. Οι συντονιστές αυτοί διορίζονται με κοινή απόφαση του Υφυπουργού Πολιτικής Προστασίας και του εκάστοτε περιφερειάρχη. Πόσοι συντονιστές πολιτικής προστασίας έχουν διοριστεί στις περιφέρειες; Υπάρχουν, μήπως, ακόμη περιφέρειες όπου δεν έχουν διοριστεί συντονιστές και αν δεν έχουμε συντονιστές να συντονίζουν ποιος – τελοσπάντων - συντονίζει;

Κατηγορούσανε τον ΣΥΡΙΖΑ ότι στην πρόθεση για την πυρκαγιά και την απώλεια όλων αυτών των ανθρώπων στο Μάτι, έφταιγαν οι καιρικές συνθήκες. Τώρα, ακούμε πως φταίνε τα δέντρα.

Η δικιά μας η παράταξη έχει εδώ και δεκαετίες πρόβλημα με τα δέντρα. Το 1961 είχαν ψηφίσει τα δέντρα. Σήμερα, επιρρίπτουμε στα δέντρα την ευθύνη για τις χιονοπτώσεις, ακριβώς εξήντα χρόνια μετά.

Προχθές, συζητώντας με τον κύριο Χαρδαλιά, στο πλαίσιο του κοινοβουλευτικού ελέγχου επίκαιρης ερώτησης για τους εθελοντές πυροσβέστες, μας είπε ότι αυτοί που είναι 2.000 άνθρωποι, περίπου, και αν δεν κάνω λάθος τετρακόσιοι στην Αττική, δεν χρειάστηκε να κινητοποιηθούν.

Εμείς ακούσαμε από εσάς ότι 15 οχήματα εθελοντών χρησιμοποιήθηκαν. Ποιος από τους δυο σας λέει την αλήθεια τελικά; Το πρόβλημα δεν είναι τα δέντρα. Το πρόβλημα είναι ότι, εδώ και δεκαετίες, πράγματι, δεν έχουν υπογειοποιηθεί τα καλώδια. Τα ηλεκτρικά. Και δεν φταίνε μόνο τα δέντρα για την περίπτωση της χιονόπτωσης. Υπάρχει σοβαρό πρόβλημα με την απόδοση του ΔΕΔΔΗΕ και στο θέμα των πυρκαγιών του καλοκαιριού.

Το ξέρουμε ότι μεγάλο ποσοστό αυτών των πυρκαγιών οφείλεται ακριβώς σ’ αυτή την επαφή των κλαδιών των δέντρων με τα ηλεκτροφόρα καλώδια. Μας λέτε για υπογειοποίηση, για να μη μείνουμε, όμως, στα λόγια, αλλά για να μιλάμε επί της ουσίας, δώστε μας ένα χρονοδιάγραμμα ανά περιφέρεια και ανά περιοχή για αυτή την υπογειοποίηση.

Έρχομαι στο θέμα των αρμοδιοτήτων. Πριν από κάμποσες μέρες, εμείς, στην αίθουσα της Ολομέλειας, είχαμε την ευκαιρία, κύριε Υφυπουργέ, να συζητήσουμε για το θέμα του ξεκαθαρίσματος των αρμοδιοτήτων. Το είδαμε να ανακύπτει με δραματικότητα τώρα στη «Μήδεια» και είδαμε όλο αυτό το πινγκ πονγκ των ευθυνών που, προς τιμή του, ο Πρωθυπουργός το επεσήμανε και αυτός. Στο πρόγραμμα της ΝΔ, υπήρχε σαφής δέσμευση για το ξεκαθάρισμα αυτών των αρμοδιοτήτων. Πριν από έναν χρόνο, ο κύριος Θεοδωρικάκος συγκρότησε την Επιτροπή Κοντιάδη μαζί με τη συμμετοχή και άλλου, τουλάχιστον ενός, έγκριτου νομικού, του κυρίου Χλέπα, ειδικού στα θέματα της τοπικής αυτοδιοίκησης, και δεν βγάλανε απλώς κάποιες ιδέες σε ένα χαρτί, όπως μας είπε ο νέος Υπουργός Εσωτερικών. Το «Βήμα της Κυριακής» μας αποκαλύπτει ότι υπήρχε πλήρες πόρισμα, που είχε παραδοθεί τον Μάιο του ‘20 στον κύριο Θεοδωρικάκο, όχι επίσημα, και ότι είχε προετοιμαστεί και το φθινόπωρο προσχέδιο νόμου που προέβλεπε ότι θα υπάρξει, μέσα στο ΑΣΕΠ, ειδική επιτροπή για το ξεκαθάρισμα των αρμοδιοτήτων. Ειδική επιτροπή με εγγυήσεις ανεξαρτησίας υπό αντιπρόεδρο του ΑΣΕΠ και ότι προέβλεπε εκχώρηση αρμοδιοτήτων στις αποκεντρωμένες περιφέρειες και στις αιρετές σε θέματα εκτέλεσης, όταν αφορά επενδύσεις και εκχώρηση αρμοδιοτήτων στους οργανισμούς της τοπικής αυτοδιοίκησης σε ένα 20% στα θέματα εκπαίδευσης.

Έχετε δώσει την εντύπωση ότι το έργο αυτής της Επιτροπής είναι απλώς μερικές ιδέες, όπως μας είπε ο κύριος υπουργός, ο κ. Βορίδης, σε ένα χαρτί που του τις έδωσε η γραμματέας του. Αυτό δεν αληθεύει σύμφωνα με το «Βήμα». Υπάρχει πόρισμα, υπάρχει έτοιμη δουλειά. Βλέπουμε, λοιπόν, ότι δεν χρειάζεται να θρηνούμε για το αιώνιο αυτό ζήτημα της ανακατανομής των αρμοδιοτήτων. Υπάρχει δουλειά που έχει γίνει, δουλειά η οποία έχει φτάσει σε βάθος, δουλειά η οποία προβλέπει ποιες αρμοδιότητες πρέπει να ξεκαθαριστούν, πόρισμα το οποίο προβλέπει το αρμόδιο όργανο που θα προβεί σ’ αυτό το ξεκαθάρισμα και το ερώτημα είναι γιατί το έργο αυτής της επιτροπής θέλετε να το θάψετε. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε. Δεν υπάρχει, απ’ όσο θυμάμαι, ούτε μία φορά που να μην ακούσαμε από κυβέρνηση τα τελευταία χρόνια και από τη σημερινή και από τις προηγούμενες, μετά από φυσικές καταστροφές, φυσικά φαινόμενα και τα λοιπά και τα λοιπά, ότι φταίνε, πρώτον, οι ίδιοι οι κάτοικοι, ατομική ευθύνη και, δεύτερον, η κλιματική αλλαγή, τα ακραία καιρικά φαινόμενα. Όπου, είναι τόσο ακραία αυτά τα καιρικά φαινόμενα, που χιονίζει το χειμώνα. Τι να κάνουμε, κύριε Πέτσα, τον χειμώνα χιονίζει. Μπορώ να σας πω, επειδή είμαστε και από την ίδια περιοχή, εσείς από τον Αγ. Στέφανο, εγώ από τον Μαραθώνα, ότι το 2004, τουλάχιστον το 2004, ήταν πολύ μεγαλύτερη η επιβάρυνση της περιοχής μας από τα καιρικά φαινόμενα. Τώρα, τα έχουμε ρίξει όλα στην κλιματική αλλαγή και τα ακραία καιρικά φαινόμενα. Για ποιο λόγο;

Για να κρυφτούν οι ακραίες πολιτικές. Αυτό είναι το πρόβλημα. Δεν λέμε ότι δεν υπάρχει κλιματική αλλαγή, αλλά δεν είναι κλιματική αλλαγή ότι χιονίζει τον χειμώνα και ότι χιονίζει στον Ωρωπό, στον Άγιο Στέφανο και στον Διόνυσο. Γιατί λέγονται αυτά; Όπως, γιατί λέχθηκαν αντίστοιχα για τη Μάνδρα και τα λοιπά; Για να κρυφτούν οι ακραίες πολιτικές.

Για να κρυφτούν οι τεράστιες και διαχρονικές ελλείψεις που υπάρχουν στον τομέα της πολιτικής προστασίας σε μέσα και υποδομές, που θα έπρεπε να υπάρχουν για να ικανοποιούν και να υπηρετούν τις λαϊκές ανάγκες, ιδίως σε περιπτώσεις φυσικών καταστροφών και φυσικών φαινομένων, πλημμύρες, πυρκαγιές, σεισμοί, όπως είναι το σημερινό παράδειγμα της Ελασσόνας.

Ζούμε σε μία σεισμογενή περιοχή, η Ελλάδα είναι μία σεισμογενής περιοχή και όμως η αντισεισμική προστασία και τα κονδύλια που δίνονται κάθε χρόνο για την αντισεισμική προστασία είναι στα τάρταρα. Δεν έχει εξασφαλιστεί ούτε καν ο έλεγχος της στατικότητας των δημοσίων κτιρίων και ιδιαίτερα των σχολικών κτιρίων, δεν έχει εξασφαλιστεί εν έτη 2021. Μαζί, φυσικά, με την ανάγκη, αυτό που ειπώθηκε, για την καταγραφή των ζημιών και την αποζημίωση των κατοίκων, την προστασία της υγείας, της ασφάλειάς τους και ούτω καθεξής.

Όμως, και στην περίπτωση της κακοκαιρίας, αποκαλύφθηκε αυτό ακριβώς. Αποκαλύφθηκε η γύμνια, οι τεράστιες ελλείψεις στον τομέα της πολιτικής προστασίας και, από αυτήν την άποψη, εμείς δεν συμφωνούμε με αυτό που ειπώθηκε από τον ΣΥΡΙΖΑ πριν ότι είναι θέμα ανικανότητας, ανεπάρκειας, κακού σχεδιασμού κ.λπ.. Εμείς δεν συμφωνούμε σε αυτό. Εμείς θεωρούμε ότι έχουμε απέναντί μας ένα κράτος το οποίο είναι πολύ ικανό, πολύ αποτελεσματικό και πολύ επαρκές όταν είναι να υπηρετήσει τα συμφέροντα των λίγων.

Σήμερα στην ολομέλεια ψηφίζεται ένα τέτοιο νομοσχέδιο και το ίδιο κράτος αποδεικνύεται ανεπαρκέστατο, αποδεικνύεται αργό και ανίκανο όταν αφορά τις ανάγκες των πολλών, τις ανάγκες του λαού. Αυτό έχουμε στην προκειμένη περίπτωση. Γιατί; Γιατί, πολύ απλά, από αυτό το κράτος και από όλες τις κυβερνήσεις που το υπηρέτησαν, οι λαϊκές ανάγκες αντιμετωπίζονται ως περιττό κόστος και περιττό έξοδο, γιατί τα πάντα τα διέπει η λογική κόστους – οφέλους, τη δίνω και την παίρνω και γιατί όλα περιστρέφονται γύρω από την επιχειρηματική δραστηριότητα. Αυτό δεν είναι θεωρητικό ζήτημα, είναι απολύτως πρακτικό και απολύτως συγκεκριμένο και θα πω και συγκεκριμένα παραδείγματα και από την περιοχή μας.

Πρώτού μπω στα συγκεκριμένα, κύριε Πέτσα, να δεσμευτείτε, γιατί, πέρα από τους αγροτοκτηνοτρόφους που φυσικά πρέπει να αποζημιωθούν, υπάρχουν καταστροφές και σε ορισμένες περιπτώσεις είναι και μεγάλες από την πτώση δέντρων είτε πυλώνων της ΔΕΗ σε στέγες σπιτιών, σε αυτοκίνητα, σε μαντρότοιχους, σε τμήματα σπιτιών στον Άγιο Στέφανο στο Διόνυσο κ.λπ., τα οποία δεν είναι αμελητέο αυτό το κόστος, ανέρχεται σε ορισμένες περιπτώσεις κάποιες χιλιάδες ευρώ. Δεσμευτείτε, σήμερα είναι ευκαιρία, δεν το είπατε στην πρωτολογία σας, δεσμευτείτε ότι με γρήγορες διαδικασίες αυτοί οι άνθρωποι θα αποζημιωθούν, γιατί δεν φταίνε οι κάτοικοι που δεν κόπηκαν τα δέντρα ή που οι κολώνες ξεριζώθηκαν, δεν φταίνε, όμως αυτοί που υπέστησαν ζημιές. Σε αυτούς, καταστράφηκε η στέγη, το αυτοκίνητό τους, ο μαντρότοιχος και τα λοιπά και τα ρέστα.

Λοιπόν, πάμε και στα συγκεκριμένα τώρα, για να δείτε τις ελλείψεις. Δήμος Διονύσου, πόσοι εργαζόμενοι υπάρχουν στον τομέα της πολιτικής προστασίας στον δήμο Διονύσου; Δύο μόνιμοι εργαζόμενοι υπάρχουν στον τομέα της πολιτικής προστασίας, όχι ότι και αλλού είναι πολύ καλύτερη κατάσταση και αντίστοιχα υπάρχει μια πολύ άσχημη κατάσταση στον τομέα των μέσων και των υποδομών. Τι συζητάμε, λοιπόν, τώρα για επικάλυψη αρμοδιοτήτων, ποιος θα κόψει τα δέντρα και τα λοιπά και τα λοιπά. Εγώ σας λέω ότι ακόμη και αν υπήρχε ένα σαφέστατο πλαίσιο, ποιος έχει την ευθύνη, γιατί, τι μπορεί να κάνει ένας δήμος με δύο εργαζόμενους στον τομέα της πολιτικής προστασίας; Τι μπορεί να κάνει; Σήμερα, δυο εβδομάδες μετά, ενώ έχουν κοπεί τα δέντρα ή κλαδιά στη λεωφόρο τη δικιά μας, κύριε Υπουργέ, που πάει από τη λίμνη Μαραθώνα στον Άγιο Στέφανο, τα κλαδιά είναι κατά μήκος του δρόμου δεξιά και αριστερά, πρέπει να κάνεις ζιγκ- ζαγκ για να τα αποφύγεις. Μα, αυτό είναι το προσωπικό, αυτά είναι τα μέσα που έχει ο συγκεκριμένος δήμος.

Περιφέρεια Αττικής, ιδιόκτητα δύο εκχιονιστικά μηχανήματα, ιδιόκτητα δυο εκχιονιστικά μηχανήματα. Αυτή είναι η κατάσταση.

Ποιο είναι το αποτέλεσμα; Ότι και οι Δήμοι και οι Περιφέρειες εξαναγκάζονται να καταφύγουν, τις περισσότερες φορές κατόπιν εορτής, μετά από τρεις, τέσσερις, πέντε μέρες και όχι την ώρα της ανάγκης και την ώρα της μάχης, αναγκάζονται να καταφύγουν στον ιδιωτικό τομέα με το αζημίωτο για την ενοικίαση των αντίστοιχων υπηρεσιών.

Είπατε ορισμένα στοιχεία και αν θέλουν οι ιδιώτες, γιατί υπάρχουν περιπτώσεις -που δεν θέλω να αναφέρω- που ο ιδιώτης, για διάφορους λόγους, είτε πολιτικούς είτε άλλους είτε δεν δίνει είτε εκβιάζει και παζαρεύει και έργα για να νοικιάσει μηχανήματα και υποδομές.

Δεν συμβαίνουν αυτά; Συμβαίνουν. Γιατί, υπάρχει μια κατάσταση υποστελέχωσης -υποχρηματοδότησης στους Δήμους και στις Περιφέρειες. Όχι, ότι είναι ανεύθυνοι αυτοί. Οι περιφερειακές αρχές και δημοτικές αρχές, στη μεγάλη τους πλειοψηφία, είναι συνυπεύθυνοι, γιατί στηρίζουν αυτή την πολιτική και γιατί δεν διεκδικούν από το κεντρικό κράτος.

Το λιγότερο που θα μπορούσε να είχε γίνει. Να επιταχτούν αυτές οι υποδομές. Όχι, βέβαια, γιατί είναι η «ιερή αγελάδα», όπως δεν επιτάσονται οι ιδιωτικές κλίνες για να αντιμετωπιστεί η πανδημία και έχουμε μια πανδημία μέσα στην πανδημία αυτή τη στιγμή, έτσι δεν επιτάσσονται την ώρα που χρειάζεται οι ιδιωτικές υποδομές, τα μέσα και τα λοιπά προκειμένου, να λύσουν αυτά τα προβλήματα.

Θα ήταν ίδια κατάσταση αν ένας Δήμος του Ωρωπού ή του Διονύσου, παραδείγματος χάριν, είχε 100 εργαζόμενους, εκπαιδευμένους μέσα την ώρα της μάχης να μπορεί, να προστρέξει; Φυσικά και δεν θα ήταν το ίδιο.

Και σήμερα, αυτοί οι άνθρωποι που πήγανε πραγματικά υπερέβαλαν εαυτό και οι εθελοντές δασοπυροσβέστες και όσοι εργαζόμενοι υπάρχουν στους Δήμους και τις Περιφέρειες, με πολύ μεγάλη αυτοθυσία, αλλά, δυστυχώς, η αυτοθυσία δεν φτάνει.

Ίδια κατάσταση και στον τομέα των δικτύων του ηλεκτρικού ρεύματος με τα γνωστά αποτελέσματα. Είναι άσχετα όλα αυτά από την απελευθέρωση στον τομέα της ενέργειας που υπηρέτησαν βήμα - βήμα όλες οι κυβερνήσεις; Είναι άσχετα όλα αυτά από τον τεμαχισμό της ΔΕΗ; Είναι άσχετα από την ιδιωτικοποίηση ΔΕΔΔΗΕ και ΑΔΜΗΕ, που επίσης υλοποιήθηκε από όλες τις κυβερνήσεις;

Είναι ακριβώς το αποτέλεσμα αυτής της πολιτικής με την τραγική υποστελέχωση, με τις εργολαβίες του ΔΕΔΔΗΕ, να είναι ο βασικός μηχανισμός αντιμετώπισης των βλαβών, με απαρχαιωμένα δίκτυα. Είναι σωστό αυτό που λέγεται για τα πεπαλαιωμένα δίκτυα και για την υπογειοποίηση, αλλά εγώ να σας πω ότι το κέντρο υπερυψηλής τάσης του Ασπροπύργου εξερράγη όχι σε συνθήκες κακοκαιρίας, αλλά σε συνθήκες ηρεμίας και η μισή Αθήνα έμεινε χωρίς ρεύμα. Αυτή είναι η κατάσταση.

Αυτά τα χρόνια, γίνανε τεράστιες επενδύσεις στον τομέα της ενέργειας από ιδιώτες και άλλους με τη στήριξη του κράτους. Που; Στις πράσινες μπίζνες, στις ανεμογεννήτριες, στα αιολικά πάρκα, που είναι κατ’ όνομα μόνο πράσινα. Κατάμαυρα είναι και προκαλούν πολύ μεγάλη ζημιά και στα οικοσυστήματα και στο περιβάλλον. Όμως, αυτό είναι.

Αυτή είναι η κατάσταση με πολύ συγκεκριμένα παραδείγματα ενός κράτους εχθρικού απέναντι στις λαϊκές ανάγκες, ενώ υπάρχουν σήμερα όλες οι δυνατότητες η επιστήμη, η τεχνολογία στα πλαίσια μιας άλλης πολιτικής και ενός άλλου σχεδιασμού αυτές οι ανάγκες να υπηρετηθούν. Δεν είναι θέμα ούτε ανικανότητας ούτε ανεπάρκειας. Είναι θέμα πολιτικής, σχεδίου, πολιτικών επιλογών που υπηρέτησαν και οι προηγούμενες και η σημερινή Κυβέρνηση.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Γκιόκας Ιωάννης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Γκιόκα.

Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ**: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, πρέπει να καταλάβουμε όλοι και να συμφωνήσουμε ότι ο βιασμός είναι κακούργημα. Σταματήστε να βιάζετε, κύριε Υπουργέ, τη λογική μας, τη λογική του μέσου Έλληνα πολίτη. Είναι αδιανόητο.

Προσέξτε τώρα τι έχουμε. Δεν φταίει η Κυβέρνηση, δεν φταίνε οι αιρετοί, τοπικοί άρχοντες, τοπική αυτοδιοίκηση, δεν φταίει η Περιφέρεια, φταίνε τα πεύκα, δεν φταίνε τα δέντρα και κύριε Υπουργέ, δυστυχώς, είστε εσείς τώρα εδώ και θα αναγκαστώ να τα ακούσετε εσείς, διότι είστε και από την περιοχή και μαθαίνω και σας εύχομαι καλή επιτυχία ότι στις επόμενες εκλογές θα είστε και υποψήφιος στην Βορειοανατολική Αττική, εκεί στην Ανατολική Αττική και θα δείτε τι θα σας πει ο κόσμος.

Στην Ιπποκράτειο Πολιτεία, Διόνυσο, Ωρωπό, Μαραθώνα ήμουνα πριν λίγες μέρες. Σας έχω φέρει έναν φάκελο. Ήξερα ότι θα γίνει εδώ η συζήτηση, αλλά δεν γνώριζα ότι θα έρθετε εσείς, νόμιζα ότι θα έρθει ο κ. Υπουργός «για να τα ακούσει κανονικά», γιατί οι πενήντα-εξήντα χιλιάδες σταυροί που παίρνει, όπως και ο κύριος Γεωργιάδης, όπως και οι υπόλοιποι Βουλευτές, ανάλογα αν είναι στη Βορειοανατολική Αττική, πρέπει να είναι παρόντες και να λύνουν προβλήματα. Δεν λέω ότι λύσαμε πολλά προβλήματα, αλλά δύο/τρία πραγματάκια έγιναν άμεσα. Μπορείτε να πάτε εκεί, να δείτε τι γίνεται στην Ιπποκράτειο Πολιτεία που ήταν «ξεχασμένη για εφτά μέρες από τον θεό και από τους ανθρώπους». Πήγατε καθόλου, κύριε Υπουργέ; Και τους ξέρετε τους ανθρώπους, νομίζω, εκεί πέρα και δεν είναι άνθρωποι, οι οποίοι είναι να «φωνάζουν και να κλαίγονται», αλλά, όμως, είναι αδιανόητο αυτή τη στιγμή ακόμα, ακόμα, χθες να πάει ο ΔΕΔΔΗΕ να βάλει κατόπιν δικής μας. Εμείς πήραμε τηλέφωνο και στον κ. Πατούλη και στη ΔΕΔΔΗΕ για να στείλει συνεργεία να φύγουν τα κλαδιά από τον δρόμο, μέσα από τους δρόμους. Δηλαδή μετά την Εθνική Οδό μέχρι την Ιπποκράτειο Πολιτεία δεν μπορούσες να περάσεις, το αυτοκίνητο με δυσκολία πέρασε. Κρέμονται τα καλώδια του ΟΤΕ, τα πεύκα είναι πάνω στα καλώδια της ΔΕΗ και δεν είναι μόνο εκεί. Το ίδιο γίνεται στο Διόνυσο.

«Για καθίστε καλά», γιατί εδώ πέρα είπατε ορισμένα πράγματα. Είπε και ο κύριος Κοτρωνιάς, ο οποίος ξέρει πόσο τον εκτιμώ, «φταίνε», λέει «τα πεύκα», τα δέντρα. Ο κύριος Πρόεδρος της Επιτροπής μας λέει «Κλιματική αλλαγή». Ποια κλιματική αλλαγή έχουμε σε ένα χιόνι το οποίο πέφτει μια φορά το χρόνο εδώ στην Ελλάδα; Kαι αρχίσαμε εδώ και λίγο καιρό, κύριε Υπουργέ και βγάζουμε ονόματα. Ξέρετε αυτές είναι οι «αμερικανιές». Είχα πάει για εκπαίδευση στην Καλιφόρνια. Στις Ηνωμένες Πολιτείες είχανε τέτοια φαινόμενα, κυκλώνες και «γινόταν χαμός», καταιγίδες και βγάζανε ονόματα. Εδώ έχουμε τώρα μια βροχούλα, «Ιανός», μια χιονόπτωση, «Μήδεια», κάτι άλλο «Μυλωνάκης», κάτι άλλο, «Πέτσας», εάν είναι δυνατόν; Δεν είμαστε ούτε στις στέπες της, ούτε στη Ρωσία ούτε, τι είναι αυτό το πράγμα τώρα; Τη μια φταίνε τα πεύκα, κύριε Κοτρωνιά. Θυμίζω, την άλλη «φταίει ο στρατηγός άνεμος». Την άλλη φταίνε οι, οι νιφάδες του χιονιού, έχουν, λέει, διαφορετική θερμοκρασία, είναι λίγο πιο παχουλές, πέφτουν πιο χοντρούλες. «Τι είναι αυτά τα πράγματα; Είμαστε σοβαροί»;

Καταρχάς, έπρεπε να είναι εδώ και η Πολιτική Προστασία να μας πει τι έχει κάνει. Είχε δίκιο απόλυτο ο κύριος Γκιόκας, ο οποίος είναι και από την περιοχή. Εγώ την γυρίζω συνέχεια την Ανατολική Αττική γιατί είναι και η Περιφέρειά μου βέβαια και είμαι υποχρεωμένος να το κάνω.

«Προετοιμασία». Ποια είναι η προετοιμασία, είπατε, κύριε Υπουργέ μου; Είπατε ότι «από την ώρα που σας ειδοποίησε η Εθνική Μετεωρολογική Υπηρεσία». Αυτή νοείται σαν προετοιμασία που είστε και ο υπεύθυνος, ο επικεφαλής της Τοπικής Αυτοδιοίκησης; Αυτή εννοεί, η Τοπική Αυτοδιοίκηση σαν προετοιμασία; Όχι.

Θα σας πω εγώ τι είναι προετοιμασία, που τα έζησα χρόνια ολόκληρα, χειμώνα/καλοκαίρι στην Αεροπορία Στρατού.

Εδώ, σας έχω, κύριε Υπουργέ, να σας τα δώσω όταν φεύγω, μου τα έδωσαν οι άνθρωποι από την Ιπποκράτειο και από το Διόνυσο πάνω, πώς είναι, κυρίες και κύριοι, οι κολώνες της ΔΕΗ, κύριε Υπουργέ, ανάμεσα στα πεύκα. Αυτό είναι πριν. Προσέξτε, οι άνθρωποι είχαν ειδοποιήσει και το Δήμο Ωρωπού και τους Δημάρχους και την Περιφέρεια ότι πρέπει. Εδώ τα έχω όλα, έχω φωτογραφίες πριν και μετά, θα σας τα παραδώσω σε ένα φάκελο μόνο και μόνο για να καταλάβετε ότι καμιά προετοιμασία δεν έχει γίνει και «η κοροϊδία πάει σύννεφο». Πού είναι τα επικαιροποιημένα σχέδια της Πολιτικής Προστασίας για κάθε Δήμο, Κοινότητα, Περιφέρεια, να τα έχει συγκεντρωμένα το Υπουργείο Εσωτερικών και να κάνει τον έλεγχο μετά; Πού είναι το ΔΕΔΔΗΕ;

Κατ’ αρχάς, με ρωτάνε οι δήμαρχοι «Ποιος είναι υπεύθυνος, κύριε Μυλωνάκη, για να κόψει -πέρναν τηλέφωνο οι άνθρωποι, τα πεύκα μέσα στα καλώδια υψηλής τάσης ή μεσαίας τάσης;».

Κύριε Υπουργέ, σας κάνω την ερώτηση. Είναι ο δήμος, η Περιφέρεια ή το Υπουργείο Εσωτερικών;

Δηλαδή, να πάτε εσείς και να κόψετε τα πεύκα με ένα ψαλίδι ή με ένα κλαδευτήρι, ή είναι ο ΔΕΔΔΗΕ, με τα συνεργεία του;

Είναι ο ΔΕΔΔΗΕ, λοιπόν, με τα συνεργεία του. Εκεί καταλήγουμε. Δεν ξέρω και αυτό θα μας το πείτε σήμερα εδώ.

Προσέξτε, τώρα. Έστειλε λίγα συνεργεία ο ΔΕΔΔΗΕ, παίρνοντας κλιμάκια από την Κατερίνη, από το Λιτόχωρο και από περιοχές μακριά από την Αττική. Γιατί, δεν έχει εδώ στην Αθήνα επανδρωμένα κλιμάκια ο ΔΕΔΔΗΕ για να κάνει δουλειά;

Από τον καιρό της ειρήνης, χύνουμε ιδρώτα, για να μην σκοτωθούμε στον πόλεμο, να μη χάσουμε τη μάχη. Ούτε ιδρώτας χύθηκε ούτε πήγαν συνεργεία για να κάνουν το κλάδεμα των πεύκων, για να απελευθερώσουμε τα σύρματα της ΔΕΗ και του ΟΤΕ, ούτε υπογειοποίηση έχει γίνει πουθενά.

Τίποτα.

Και αμέσως μετά από τόσες μέρες, ακόμα τα κλαδιά είναι μέσα στο δρόμο. Είναι μέσα στο δρόμο ακόμη κλαδιά και δεν μπορεί να περάσει ο κόσμος. Και μετά λέμε, έγινε η προετοιμασία, εφαρμόστηκαν τα σχέδια πολιτικής προστασίας και τώρα είμαστε στην αποκατάσταση, όπως τη λέτε.

«Παραμύθια της Χαλιμάς», τίποτα δεν έχει γίνει. Τίποτα δεν έχει γίνει τόσο καιρό. Ενάμιση χρόνο, επιτελικό κράτος «της πλάκας».

Ξεχάστε αυτά που ξέρατε. Ο ελληνικός λαός βαρέθηκε πια τα ίδια και τα ίδια, θα τα δείτε. Αν θέλετε πάμε και μαζί στη βόρεια Αττική και να μην κατέβω και πιο κάτω. Για να μην πω για την Κηφισιά και την Πολιτεία, την Εκάλη, που δεν είχανε νερό και δεν είχανε ρεύμα. Πού;

Και βέβαια, έρχεται ο κ. Χρυσοχοΐδης, «ο άρχων του σκότους» και λέει, «αποφασίζω και διατάζω, κλείνω από την Καλυφτάκη την εθνική οδό». «Τι λες, ρε άνθρωπε;»

Κατ’ αρχάς, ποιος είναι ο Χρυσοχοΐδης να κλείσει την εθνική οδό; Εδώ, υπάρχει το Υπουργείο και είναι ο κ. Χαρδαλιάς, υπεύθυνος πολιτικής προστασίας. Αυτός, ας μας πει γιατί έκλεισε την εθνική οδό με 5 πόντους χιόνι; Για να μη γίνουν, λέει, τα ίδια που έγιναν το 1987. Τι λέτε, σοβαρά; Τι συνήθειες ωραίες είναι αυτές που φιλοσοφείτε εδώ πέρα; Τι έγινε το 1987; Μία νταλίκα δίπλωσε. Θέλετε να προλάβετε; Πέστε ότι απαγορεύονται, λοιπόν, οι νταλίκες. Περνάνε τα αυτοκίνητα που έρχονται από τη Θεσσαλονίκη, περνάνε από τη Μαλακάσα και φτάνουν στην Καλυφτάκη και δεν μπορούν να περάσουν μέσα. Και πού να πάει ο κόσμος;

Μας γύριζαν, λέει, στην Κηφισιά και δεν ξέραμε πού να μείνουμε. Στην Κηφισιά, ο φίλος μου ο δήμαρχος, έχει ξεχάσει, δεν ξέρω τι είχε γίνει και δεν υπήρχε ούτε γκρέιντερ ούτε μικρά οχήματα για τον αποχιονισμό, για να φύγουν τα χιόνια. Πού είναι αυτά;

Ρίξαμε, λέει, 100 τόνους αλάτι. Κάπου εδώ το άκουσα, ο κύριος Μπακογιάννης, ο οποίος έβαλε στην Αθήνα μέσα -για να καταλάβετε τι μυαλό κουβαλάνε ορισμένοι- τους φοίνικες. Στην Αθήνα. Τι είναι, Φλόριντα είναι η Αθήνα; Αντί να βάλει μια ελιά καλλωπιστική, την ωραία, που τοποθέτησε ο κ. Παχατουρίδης, στο Περιστέρι και να πάτε να δείτε τι ωραία που το έχει κάνει, μου έβαλε τους φοίνικες. Τι είναι αυτά τα πράγματα; Τι είναι αυτά που κάνετε; Έχετε χάσει την μπάλα. Δηλαδή, πολλές φορές, κύριε Υπουργέ, τα βλέπουμε και είναι για γέλια. Ο κόσμος έχει απηυδήσει, έχει τρελαθεί. Λέει, «δεν γίνεται άλλο».

Σήμερα, έχουμε ένα σεισμό. Τα κλιμάκια τα δικά μας, από τη Θεσσαλονίκη, έχουν ήδη ξεκινήσει για την Ελασσόνα και εμείς θα πάμε με τον κύριο Χήτα, με τον Πρόεδρο του κόμματος και άλλους Βουλευτές.

Πρέπει να πάτε, κύριε Υπουργέ, να δούμε τι γίνεται με τους ανθρώπους αυτούς. Υπάρχουν ορισμένα χωριά, στα οποία στήνονται σκηνές, στο Μεσοχώρι, αυτή τη στιγμή. Πρέπει όλοι μαζί να βοηθήσουμε άμεσα αυτούς που επλήγησαν, κύριε Υπουργέ. Πρέπει να είμαστε δίπλα στον κόσμο, να σταματήσουμε πια αυτές τις δικαιολογίες.

Εγώ θα σας παραδώσω στο τέλος, κύριε Υπουργέ, έναν φάκελο. Ο φάκελος είναι από την περιοχή του Ωρωπού και κυρίως από την Ιπποκράτειο Πολιτεία, η οποία, πραγματικά, «στέναξε». Μια βδομάδα, δεν είχαν φως, νερό, τηλέφωνο δεν το συζητώ, δεν έχουν ακόμα οι άνθρωποι. Άμα δείτε τους στύλους, είναι κομμένα τα καλώδια και είναι πεταμένα κάτω.

Πρέπει να κάνουμε κάτι όλοι μαζί, να δούμε τι γίνεται, τοπική αυτοδιοίκηση, περιφέρεια και, βέβαια, το Υπουργείο, το οποίο εποπτεύει.

Αυτή είναι η προετοιμασία. Από εκεί θα ξεκινήσουμε, διότι αποτύχατε, κύριε Υπουργέ. Όχι εσείς, προσωπικά, δεν λέω ότι αποτύχατε εσείς. Απέτυχε το επιτελικό κράτος, το οποίο φτιάξατε και βέβαια όλοι αυτοί οι οποίοι πιστεύουν ότι είναι τοπική αυτοδιοίκηση αλλά είναι μόνο τοπική αυτοδιοίκηση για την πάρτη τους.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΛΟΥΛΟΣ (Πρόεδρος της Επιτροπής):** Σας ευχαριστούμε, κύριε Μυλωνάκη.

Νομίζω ότι είναι αθέμιτη η άσκηση αντιπολίτευσης και είναι κατανοητό, αφού προέρχεστε, πολιτεύεστε και στην περιοχή που ήταν ένα από τα επίκεντρα του ακραίου καιρικού φαινομένου.

Νομίζω ότι αδικείτε τον εαυτό σας αν εμφανίζεστε ως αρνητής τώρα της κλιματικής αλλαγής.

Κύριε Μυλωνάκη, όταν λέτε ότι ο «Ιανός», για παράδειγμα, δεν ήταν ακραίο καιρικό φαινόμενο, διαβάζω εδώ σύμφωνα με το δίκτυο μετεωρολογικών σταθμών του Εθνικού Αστεροσκοπείου Αθηνών, εκείνη την ημέρα που εκδηλώθηκε το φαινόμενο του «Ιανού», στην περιοχή της Καρδίτσας και στο Μουζάκι, μετρήθηκαν περισσότερα από 200 χιλιοστά βροχής σε διάστημα μικρότερο ενός εικοσιτετραώρου, όταν στην περιοχή της Πρωτευούσης για ένα χρόνο καταμετρούνται 400 χιλιοστά βροχής. Δηλαδή, το μισό νερό που βρέχει στην Αθήνα σε ένα χρόνο, το έριξε σε μία μέρα στην περιοχή της Θεσσαλίας.

Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, έχω την πεποίθηση ότι σήμερα πρέπει να αισθάνεστε πραγματική αμηχανία, που ήρθατε εδώ να μας ενημερώσετε για τη διαχειριστική ανικανότητα της Κυβέρνησης ουσιαστικά σε σχέση με το καιρικό φαινόμενο της «Μήδειας».

Όπως, επίσης, θα πρέπει να αισθάνεστε και τρομερή μοναξιά και αυτό, διότι αναρωτιόμαστε πού είναι σήμερα εδώ ο κατεξοχήν αρμόδιος Υπουργός, ο κύριος Χαρδαλιάς, για να μας ενημερώσει;

Πού είναι ο κύριος Χρυσοχοΐδης, ο οποίος είχε βγει σχετικά σε συνέντευξή του και είχε πει ότι ο ίδιος αποφάσισε το κλείσιμο των δρόμων και ότι αν ξανακαλούνταν θα έπαιρνε την ίδια απόφαση;

Πού είναι ο κ. Σκρέκας, να μας μιλήσει για τις τεράστιες ευθύνες του ΔΕΔΔΗΕ για τις ζημιές, οι οποίες προκλήθηκαν από τα ξεριζώματα των δέντρων και γενικότερα από όλη αυτή την κατάσταση που δημιουργήθηκε;

Αναρωτιόμαστε, λοιπόν, εσείς τι ήρθατε σήμερα εδώ να μας πείτε;

Μήπως, τελικά, κάνετε ένα δοκιμαστικό για να ξαναπάρει τη θέση του κυρίου Ταραντίλη, μιας και παραιτήθηκε;

Βγήκατε όλα τα στελέχη της Νέας Δημοκρατίας, κατακλύσατε τα μέσα μαζικής ενημέρωσης, μας το είπατε και σήμερα, κύριε Υπουργέ, όπως και ο εκπρόσωπος, ο συνάδελφος από τη Νέα Δημοκρατία, ότι πρόκειται για ένα πρωτόγνωρο καιρικό φαινόμενο.

Ήρθε το Εθνικό Αστεροσκοπείο δόξη και τιμή να σας διαψεύσει εκκωφαντικά και να πει χαρακτηριστικά ότι πρόκειται για ένα καιρικό φαινόμενο σχεδόν πανομοιότυπο με αυτό, το οποίο εκδηλώθηκε τον Ιανουάριο του 2017, με την κακοκαιρία «Αριάδνη» και ότι το αντίστοιχο καιρικό φαινόμενο είχε επηρεάσει κατοικημένες περιοχές στην ευρύτερη Ελλάδα, ενώ εδώ έχουμε ένα καιρικό φαινόμενο, το οποίο επηρέασε μία συγκεκριμένη γεωγραφική περιοχή. Ακόμη το ύψος του χιονιού σε σχέση με τη «Μήδεια», ήταν εφάμιλλο με το ύψος του χιονιού της κακοκαιρίας του Φεβρουαρίου του 2008 και του Ιανουαρίου του 2002.

Τι άλλο μας είπαν οι αρμόδιοι; Ότι το φαινόμενο ήταν άκρως προβλέψιμο και ότι είχαν ειδοποιήσει συγκεκριμένα το Αστεροσκοπείο, με πάνω από 17 ανακοινώσεις, τόσο τους πολίτες, όσο και τους αρμόδιους.

Οι κάτοικοι της χώρας βίωσαν στο πετσί τους τις τεράστιες ζημίες, που έχουν προκληθεί από την κυβερνητική ολιγωρία και ανεπάρκεια. Έμειναν για πάρα πολλές ώρες, χωρίς ρεύμα, χωρίς νερό, χωρίς θέρμανση, εγκλωβισμένοι στα σπίτια τους, αφού ήταν παγωμένοι οι δρόμοι και δεν είχαν περάσει τα εκχιονιστικά και δεν θα μπορούσαν ούτε καν να φιλοξενηθούν σε άλλα σπίτια ή ζητήσουν βοήθεια, προκειμένου να μην αποκλειστούν στα σπίτια τους.

Οι δήμοι πανελλαδικά έχουν υπολογίσει ότι πάνω από 25.000 νοικοκυριά έμειναν χωρίς πρόσβαση στις ζωτικές υποδομές.

Δεν υπήρξε καμία πρόνοια για τις ευπαθείς ομάδες, για τους άστεγους.

Υπήρχαν άνθρωποι, οι οποίοι έμειναν πόσες ώρες χωρίς ρεύμα, με προβλήματα υγείας, υποστηρίζονταν ηλεκτρομηχανικά και έμειναν κυριολεκτικά στο έλεος της ανικανότητας αυτής της Κυβέρνησης, η οποία, πιστεύει ότι θα τη σώζουν κάθε φορά τα επικοινωνιακά της τερτίπια.

Κλείσατε τον δρόμο, πήρατε εσείς την πολιτική ευθύνη για το κλείσιμο της Εθνικής Οδού Αθηνών - Λαμίας, μόνο και μόνο για να κάνετε ένα δωράκι ενός εκατομμυρίου ευρώ στον ιδιώτη διαχειριστή, προκειμένου να γλιτώσει το πρόστιμο και να μην φανεί ότι φέρει ο ίδιος υπαιτιότητα. Το ερώτημα είναι, σας έχει μιλήσει κανείς, αφού θέλατε να προστατέψετε τους οδηγούς, για τα εκχιονιστικά, τα οποία, πληρώνει ήδη ο Έλληνας μέσα από τα τέλη των διοδίων; Προφανώς, εκεί δεν τα σκεφτήκατε τα εκχιονιστικά. Τα σκεφτήκατε μονάχα στο Κολωνάκι για να πάει ο Πρωθυπουργός να βγάλει φωτογραφία χαμογελαστός και αμέριμνος με δημοσιογράφους και να δείξει πώς περνά η ελίτ, σε αντίθεση με τους απλούς πολίτες που θα πρέπει να ξεπαγιάσουν στα σπίτια τους, να μείνουν χωρίς νερό, να μείνουν χωρίς φαΐ, να μείνουν χωρίς ρεύμα. Να μη μπορούν ούτε καν να φορτίσουν το κινητό τους τηλέφωνο, προκειμένου να ζητήσουν βοήθεια για τα χειρότερα. Όμως και να ζητούσαν βοήθεια, το ερώτημα είναι, θα τους ακούγατε;

Όχι, δεν θα τους ακούγατε, όπως δεν ακούσατε τον Δήμο της Κηφισιάς, ο οποίος, μόνο το 2020ν είχε στείλει πάνω από 200 έγγραφα για κλαδέματα δέντρων κοντά σε ηλεκτροφόρα καλώδια. Έπεσαν στον Δήμο της Κηφισιάς 1.200 δέντρα, ενώ στο Δήμο του Διονύσου είχαμε 30.000 κυβικά πεσμένων δέντρων και κλαδιών μέσα σε μία βδομάδα, ενώ υπό κανονικές συνθήκες αυτό αντιστοιχεί σε ένα εξάμηνο. Όπως επίσης, ακριβώς επειδή δεν πέρασαν τα εκχιονιστικά και πάγωσαν οι δρόμοι δεν μπορούσε το ΕΚΑΒ στο Γαλάτσι να πάει στο σπίτι μιας ασθενούς, με αποτέλεσμα να σβήσει η γυναίκα. Και σαν να μην έφταναν όλα αυτά, χθεσινό δημοσίευμα αναφέρει ότι από τις πολύωρες αναμονές στο ακουστικό τους όταν καλούσαν στον ΔΕΔΔΗΕ οι πολίτες για να μάθουν τι έγινε, τους έχουν έρθει τώρα υπέρογκα ποσά, διότι, ούτε καν κανονική τιμολόγηση δεν έγινε λόγω της αναμονής. Αυτό είναι πραγματικά το αποκορύφωμα του θράσους.

Μάθαμε ακόμη ότι ο Πρωθυπουργός παρακάλεσε τον ΔΕΔΔΗΕ να γίνουν κάποιες εκπτώσεις στα τιμολόγια των πληγέντων από την κακοκαιρία. Το επαναλαμβάνω, λοιπόν, ο Πρωθυπουργός πήγε στον ΔΕΔΔΗΕ και παρακάλεσε σαν «διακονιάρης» για να γίνουν αυτές οι εκπτώσεις. Ζήτησε αποζημίωση για τις ζημιές που προκλήθηκαν στα τρόφιμα, στα φάρμακα, για το ότι αυτοί οι άνθρωποι έμειναν χωρίς ψυγείο; Όχι, βέβαια, διότι, είναι πολύ απλό. Η κυβέρνηση ξέρει να δείχνει το πιο σκληρό και κατασταλτικό της πρόσωπο στους απλούς πολίτες. Όταν έρχεται, όμως, η ώρα να ζητήσει ευθύνες από τον ΔΕΔΔΗΕ, από τη ΔΕΗ, από τον ΑΔΜΗΕ, από τα «golden boys» εκεί η κυβέρνηση «κάθεται σούζα». Αυτό είδαμε.

Προφανώς, γιατί ο Πρωθυπουργός, όπως έχει δηλώσει ο ίδιος δημοσίως, δεν ξέρει τι θα πει να ζεις με 534 ευρώ το μήνα. Οπότε, δεν τον ενδιαφέρουν οι απλοί πολίτες. Αναφέρομαι στα «golden boys» γιατί είναι ακριβώς αυτά τα «golden boys» των οποίων τους μισθούς αυξήσατε κατά 300%, μόνο και μόνο επειδή υπήρχαν κενά στις υπηρεσίες, τόσο σε τεχνικό προσωπικό, όσο και στο σχεδιασμό συντήρησης του δικτύου ηλεκτροδότησης. Αυτά, κύριε Υπουργέ, δεν τα λέμε εμείς, γιατί αναφερθήκατε σε κραυγές καταστροφολογίας και υποκρισίας. Δεν τα λέμε εμείς, τα λένε οι υπάλληλοι του ομίλου της ΔΕΗ. Αυτολεξεί λένε ότι το γεγονός ότι υπήρξε καθυστέρηση στην αποκατάσταση του ρεύματος στα νοικοκυριά σημαίνει ότι υπήρχαν ευθύνες. Οι λόγοι στους οποίους οφείλεται, είναι δύο. Από τη μία, έχετε απαξιώσει την εταιρεία ΔΕΔΔΗΕ και το ανθρώπινο δυναμικό της, διότι ο μοναδικός σας στόχος είναι η ιδιωτικοποίηση.

Από την άλλη, βλέπουμε υποστελέχωση σε ό,τι αφορά το τεχνικό προσωπικό του ΔΕΔΔΗΕ. Αυτή τη στιγμή που μιλάμε, λείπουν πάνω από χίλιοι τεχνίτες που θα μπορούσαν να συνδράμουν στην αποκατάσταση των βλαβών στο δίκτυο.

Αυτά τα λένε οι ίδιοι οι υπάλληλοι, οι οποίοι, ήδη, από τις 12 Φεβρουαρίου, είχαν απευθύνει επιστολή στους διευθύνοντες συμβούλους της ΔΕΗ, του ΔΕΔΔΗΕ και του ΑΔΜΗΕ, προκειμένου να υπάρχουν μηχανισμοί και υπηρεσίες σε ετοιμότητα, ενεργοποιημένες σε αυξημένη ετοιμότητα.

Απάντηση; Είδαμε πόσο ακούστηκαν οι εκκλήσεις τους.

Το νούμερο 112, κύριε Υπουργέ, το περιβόητο αυτό νούμερο, εκείνη τη μέρα τι απέγινε; Έστειλε κωδικό 6, πήγε περίπατο και ξεχάστηκε στον δρόμο; Τι απέγινε αυτό το νούμερο σ’ αυτή τη θεομηνία;

Προφανώς, ό,τι λειτούργησε επί της Κυβέρνησής σας και στην Εύβοια και στην Καρδίτσα και σε τόσα άλλα μέρη που επλήγησαν, αποδείχτηκε η ανικανότητα του επιτελικού σας κράτους.

Αυτό, λοιπόν, που σας καλούμε, για τελευταία φορά, είναι να βγείτε στον ελληνικό λαό, να αναλάβετε την ευθύνη σας και να ζητήσετε μια τεράστια συγνώμη, διότι η συγνώμη, δεν ξέρω τι σας έχουν πει οι επικοινωνιολόγοι σας, δεν πρόκειται να σας κοστίσει πολιτικά.

Είναι, τουλάχιστον, ένδειξη πολιτισμού να ζητήσετε συγνώμη. Έχουμε δει, βέβαια, πόσο τον τιμάτε τον πολιτισμό και να λάβετε άμεσα μέτρα, διότι αυτά τα μέτρα που ακούσαμε ήταν αοριστολογίες.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε. Ο κ. Κυρανάκης έχει τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ, κύριε Πρόεδρε.

Μου κάνει, πραγματικά, εντύπωση, κύριε Πρόεδρε, το πώς αντιμετωπίζει αυτό το ζήτημα σύσσωμη η Αντιπολίτευση, διότι, πέρα από τη δεδομένη γκρίνια που ακούσαμε από όλους αντιπροσώπους Αντιπολίτευσης, δεν ακούσαμε ούτε μία πρόταση.

Λέει η κυρία Αδαμοπούλου, για παράδειγμα, η εκπρόσωπος του ΜέΡΑ25, μία σειρά από πράγματα, κρατώ το τελευταίο, για το 112, το οποίο το είπαν και άλλοι συνάδελφοι. Λέει όλη η Αντιπολίτευση ότι δε δούλεψε το 112. Τι θα έπρεπε, δηλαδή, να είναι το περιεχόμενο του μηνύματος του 112; Δεν μας το λέει κανείς. Ποια είναι η πρότασή σας για την αντιμετώπιση τέτοιων φαινομένων;

Είπε ο κ. Υπουργός ότι την ημέρα εκείνη έπεφτε ένα δέντρο κάθε δύο λεπτά. Εσείς λέτε ότι δε φταίνε τα δέντρα, δε φταίει το χιόνι, ότι φταίει η Κυβέρνηση. Μάλιστα. Θα μας πείτε με ποιο σχέδιο αντιμετωπίζεται μία καιρική δυσκολία, η οποία προκαλεί μία τέτοια χιονόπτωση και ένα δέντρο να πέφτει κάθε δύο λεπτά; Μπορείτε να μας πείτε μια πρόταση;

Μπορείτε να μας πείτε ποιο είναι το σχέδιο διαχείρισης που θα είχε ο ΣΥΡΙΖΑ, το ΜέΡΑ25 ή το Κομμουνιστικό Κόμμα, για να αντιμετωπίσει αυτά τα πράγματα;

Μας λέτε, με τόση ευκολία, ότι δεν έπρεπε να κλείσει εθνική οδός. Ταυτόχρονα, όμως, δέχεστε το ρίσκο και το παίρνετε ως δεδομένο, θα εξηγήσω γιατί, ότι θα είχαμε ατυχήματα. Γιατί το παίρνετε ως δεδομένο; Διότι, όλοι λέτε ότι κάναμε δήθεν ένα δώρο στους εργολάβους, στις κατασκευαστικές εταιρίες για να μην πληρώσουν πρόστιμα. Πρόστιμα για ποιο πράγμα;

Δέχεστε, ως δεδομένο, ότι θα είχαμε ατυχήματα; Δέχεστε, ως δεδομένο, ότι θα είχαμε εγκλωβισμούς ή ότι θα είχαμε ανθρώπους, την ανθρώπινη ζωή σε κίνδυνο; Γιατί, άλλο αντικείμενο προστίμου δεν υπάρχει.

Άρα, λοιπόν, παίρνετε το ρίσκο, δέχεστε το ρίσκο, όπως κάνει ο κ. Τσίπρας με άλλα θέματα του κορωνοϊού, ότι θα είχαμε ανθρώπους εγκλωβισμένους στην εθνική οδό με το χιόνι και επικεντρώνετε την κριτική σας μόνο σε ένα δήθεν δώρο στις κατασκευαστικές.

Φαντάζομαι ότι υπονοείτε ότι και η προηγούμενη Κυβέρνηση του ΣΥΡΙΖΑ, όταν έκλεισε την εθνική οδό, έκανε και εκείνη ένα δώρο στις κατασκευαστικές εταιρείες, αλλά δε μας το λέτε, τουλάχιστον όχι ευθέως.

Θα ήθελα να πάμε σε κάτι λίγο πιο χρήσιμο.

Κύριε υπουργέ, προφανώς, σε μια σειρά από ζητήματα το κράτος λειτούργησε χωρίς να αιφνιδιαστεί και σε κάποια άλλα κομμάτια είχαμε εμφανή προβλήματα. Αναφέρατε κάποιους αριθμούς, σε σχέση με τους 1.500 κορμούς οι οποίοι έπεσαν.

Αν δεν κάνω λάθος, αυτός ήταν ο αριθμός σε όλη την Ελλάδα και αναφέρετε, επίσης, ότι 600 συνεργεία του ΔΕΔΔΗΕ προχώρησαν στην αποκατάσταση ζημιών.

Αν όντως αυτοί είναι οι αριθμοί, προφανώς, δεν είστε αρμόδιος, αλλά κάποιος άλλος Υπουργός θα έπρεπε να ενημερώσει την Επιτροπή, για τον ρυθμό αποκατάστασης. Διότι, αν αυτοί είναι οι κορμοί και αυτά είναι τα συνεργεία, αυτό αντιστοιχεί περίπου σε δυόμισι ζημιές, να το πω έτσι πρόχειρα, σε δυόμισι κορμούς που έχουν πέσει πάνω σε καλώδια της ΔΕΗ προς αποκατάσταση ανά συνεργείο. Αυτό δεν δικαιολογεί την καθυστέρηση τόσων ημερών. Άρα, θα θέλαμε - όχι από εσάς προφανώς, δεν είναι το Υπουργείο Εσωτερικών αρμόδιο - αλλά από το Υπουργείο Ενέργειας, να έρθει στην Επιτροπή και να ενημερώσει ποια είναι η συσχέτιση, ώστε να μπορούμε να αξιολογήσουμε πώς να αντιμετωπίσουμε μελλοντικά τέτοια φαινόμενα. Διότι, αν ένα συνεργείο του ΔΕΔΔΗΕ κάνει 7- 8 μέρες να αποκαταστήσει δυόμισι ή τρεις ζημιές, τότε υπάρχει πραγματικό πρόβλημα. Υπάρχει πρόβλημα αποτελεσματικότητας. Να δούμε τα νούμερα, να μπορούμε να μετρήσουμε και να μπορούμε να αξιολογήσουμε το πώς θα βελτιώσουμε την πολιτική μας από εδώ και πέρα.

Νομίζω το πιο σημαντικό από όλα είναι αυτό που ανέφερε ο κύριος Πέτσας σε σχέση με την υπογειοποίηση και πλέον υπάρχει χρηματοδότηση από το Ταμείο Ανάκαμψης, το οποίο προβλέπει έργα περίπου ύψους 1 δισ. και νομίζω ότι πρέπει η Επιτροπή μας να ζητήσει ένα κομμάτι αυτών των χρημάτων να πάει στην υπογειοποίηση. Ναι, όλα τα κόμματα το λένε. Όλα τα κόμματα τώρα, εκ των υστέρων, ενδεχομένως, να λένε αυτό θα είχαμε κάνει. Κανείς δεν το έκανε όμως. Άρα, τώρα είναι μια ευκαιρία να δούμε αν υπάρχει η κατάλληλη χρηματοδότηση και να προχωρήσουμε σε ένα έργο υποδομής, το οποίο θα βοηθήσει την Ελλάδα σε μία σειρά από ζητήματα, όπως είναι οι πυρκαγιές το καλοκαίρι και το χιόνι τον χειμώνα.

Τελειώνω, κύριε Πρόεδρε, με το πιο βασικό. Η ευθύνη. Κυρία Αδαμόπουλου, είπατε στον κύριο Υπουργό γιατί δεν είναι εδώ ο κ. Χαρδαλιάς ή άλλοι υπουργοί. Ο κ. Πέτσας δεν απέφυγε την ευθύνη. Είναι εδώ για να απαντήσει. Άρα, λοιπόν, αντί να τον κατηγορούμε, νομίζω το αντίθετο θα έπρεπε να κάνουμε.

**ΑΓΓΕΛΙΚΗ ΑΔΑΜΟΠΟΥΛΟΥ**: Απευθυνόμουν στην Κυβέρνηση, όχι στον κ. Πέτσα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ**: Εκείνον κατηγορήσατε, όμως. Εν πάση περιπτώσει, επειδή εμείς συνολικά, σαν παράταξη, δεν θέλουμε να αποφεύγουμε την ευθύνη και νομίζω ότι η προεκλογική δέσμευση που δώσαμε για τις αρμοδιότητες, το ξεκαθάρισμα των αρμοδιοτήτων και το βασικότερο στοιχείο που πρέπει να γνωρίζει ο πολίτης, ότι το κράτος είναι ένα για τον πολίτη είτε ο ΔΕΔΔΗΕ, είτε η περιφέρεια, είτε ο δήμος, είτε τα υπουργεία, είναι ένα πράγμα. Είναι το κράτος. Είναι μία Αρχή.

Άρα, λοιπόν, η βασική μας προτεραιότητα, κύριε Πρόεδρε, πρέπει να είναι να υπάρχει ένας άνθρωπος, μία Αρχή που, στη διαχείριση κρίσεων, θα μπορεί να γνωρίζει ο πολίτης ότι πρέπει να απευθύνεται εκεί. Αυτό δεσμευτήκαμε ότι θα κάνουμε και αυτό πρέπει να προχωρήσει και νομοθετικά. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ**: Ευχαριστώ, κύριε Πρόεδρε. Με την ευχή να μην έχει η αντιμετώπιση του σεισμού στην Ελασσόνα και της ευρύτερης περιοχής την τύχη που είχε η θεομηνία «ΙΑΝΟΣ» στην Καρδίτσα και στις υπόλοιπες περιοχές από την Κυβέρνηση και την κινητοποίηση που έκανε, να έρθω στο θέμα που μας ανέπτυξε ο κ. Πέτσας.

Διαβάζω από μέσα σε σχέση με αυτά που μας ενημερώσατε: «τα 26 καντόνια της Ελβετίας είναι οι διοικητικές υποδιαιρέσεις Ελβετικής Συνομοσπονδίας. Ιστορικά και μέχρι τα μέσα του 19ου αιώνα κάθε καντόνι στην παλαιά Ελβετική Συνομοσπονδία, είναι κυρίαρχο κράτος. Η ομοσπονδιακή δομή καθιερώθηκε το 1848 κ.λπ.». Έχει όλη την ιστορία της Ελβετίας. Γιατί αυτό μας παρουσιάσατε. Την εικόνα μιας άλλης χώρας και η χώρα που ταιριάζουν με την τοποθέτησή σας στη συνέχεια και αρμόζει στο επιτελικό κράτος Μητσοτάκη, είναι η χώρα των φάουλ, δυστυχώς. Μόνο που αυτό είναι στη μυθολογία. Εσείς θέλετε να το φέρετε τώρα στη πραγματική ζωή. Ξεκινάω τόσο με αυτά που είπατε εσείς, όσο και με αυτά που είπε ο συνάδελφος πριν από τη Νέα Δημοκρατία και ο Εισηγητής σας.

Λέτε «γιατί κλείσατε την Εθνική Οδό». Εδώ, έρχεται το πρώτο παράδειγμα της χώρα των λωτοφάγων. Εκτός από το 2017 που επικαλεστήκατε και έκλεισε γιατί είχε ταλαιπωρήσει ένα βαρύ όχημα και θα ήταν απολύτως κατανοητό η Κυβέρνηση να πει «απαγορεύουμε την κυκλοφορία των βαρέων οχημάτων» -αυτό είναι απόλυτα κατανοητό- το υπόλοιπο όλο δεν είναι κατανοητό, αλλά ας υποθέσουμε ότι εσείς είσαστε υπέρ της προστασίας του δημοσίου συμφέροντος, των πολιτών, υπέρμετρα.

Πριν φτάσετε, λοιπόν, προς τα πίσω, στο 2017, το 2019, που ήσαστε κυβέρνηση, το ξεχάσατε; Γιατί λένε τα κόμματα της αντιπολίτευσης ότι χαρίσατε ένα εκατομμύριο; Από τη σύμβαση του Σουφλιά ή από την αναθεώρησή της ή από αυτό που ψηφίσατε τώρα το 2019; Δηλαδή, και αυτό ξεχάσατε, τι ψηφίσατε όταν ήσασταν κυβέρνηση; Το 2019, λοιπόν, 31 Δεκεμβρίου του 2019, λίγους μήνες μετά που βγήκατε κυβέρνηση, επειδή είχε ξανακλείσει η Εθνική Οδός και είχατε ένα μπαλάκι ευθυνών μεταξύ του παραχωρησιούχου και της Τροχαίας. Ήσασταν κυβερνητικός εκπρόσωπος, το θυμάστε σίγουρα πολύ καλά, διότι μετείχατε στην επικοινωνιακή πολιτική του φοβερού επιτελικού Κράτους. Δεν μπορεί τώρα σαν Υπουργός Εσωτερικών να το ξεχνάτε.

Λοιπόν, 31 Δεκεμβρίου 2019, ταλαιπωρία χιλιάδων οδηγών στην Εθνική Οδό και βγήκατε τότε και είπατε, ο κύριος Καραμανλής ζήτησε εξηγήσεις από την Νέα Οδό, συγκρότησε επιτροπή και είπε ότι θα αναλάβετε νομοθετική πρωτοβουλία. Παρεμπιπτόντως, ας μας πείτε και τι έβγαλε αυτή η επιτροπή. Ούτε εσείς θα το ξέρετε, δεν θα έβγαλε ποτέ τίποτα. Μετά, είχαμε αυτή την προφητική μεσσιανική παρέμβαση του Πρωθυπουργού, ως συνήθως, που ήρθε και έδωσε τη λύση και είπε «θα αναλάβουμε νομοθετική πρωτοβουλία. Είναι απαράδεκτο σε ευρωπαϊκή χώρα να κλείνει ο δρόμος». Κύριε Πρόεδρε, θέλω την ανοχή σας, γιατί αυτά που ακούστηκαν είναι τρομερά. Στη συνέχεια, θεσμοθετήσατε στον ν. 4663/20 στο άρθρο 65, με προσωπική παρέμβαση Μητσοτάκη αυτό που ισχύει σήμερα, δηλαδή, αν κλείσει η Εθνική Οδός πάνω από μία ώρα –εσείς το θεσμοθετήσατε- θα έχει πρόστιμο μέχρι ένα εκατομμύριο ευρώ. Βεβαίως, καρατομήσατε και τον Διοικητή της Τροχαίας τότε γι’ αυτό τον λόγο, αν το θυμάστε. Και, σήμερα, μας λέτε καλά, δεν τα έκανε ο ΣΥΡΙΖΑ το 2017, ο Κολοκοτρώνης το 1823 και δεν ξέρω ΄γω πολλές άλλες ιστορίες. Πλάκα κάνετε;

Έρχεστε, λοιπόν, σήμερα, αφού έχετε ψηφίσει, για επικοινωνιακούς λόγους αυτό τον νόμο και βάζετε τον κ. Χρυσοχοΐδη, με εντολή, προληπτικά να κλείσει την Εθνική Οδό για να μην ισχύσει ο νόμος, το άρθρο 65, που εσείς ψηφίσατε και μας λέτε ιστορίες εδώ για την ασφάλεια του πολίτη.

Πάμε στο δεύτερο: Ένταση καιρικών φαινομένων. Εγώ στην Ανατολική Αττική εκλέγομαι, από παιδάκι πηγαίνω και στο σπίτι και στο Κρυονέρι και στην υπόλοιπη περιοχή του Αγίου Στεφάνου και στο Καπανδρίτι κ.τ.λ., σιγά το χιόνι. Για τους κατοίκους της περιοχής, σιγά το χιόνι. Την τρίτη μέρα, όμως, που πήγα μία περιοδεία, για να είναι δίπλα στους συμπολίτες μας, πήγα και είδα ότι δεν υπήρχε, κύριε Υπουργέ, τίποτα, ούτε συνεργείο ούτε μηχάνημα ούτε τίποτα και αυτό γινότανε μετά σταδιακά μέχρι που, είναι ντροπή, λίγα χιλιόμετρα από την Αθήνα, την έκτη μέρα, να μην έχει αποκατασταθεί το ρεύμα σε πολλές περιπτώσεις το νερό και η θέρμανση και την ίδια στιγμή, μέρα με τη μέρα που περνούσε, μέρα με τη μέρα που πάγωναν συμπολίτες μας σε αυτές τις περιοχές και προφανώς στην εκλογική περιφέρεια της Β΄ Αθήνας, στη Βόρεια Αθήνα, στο Μαρούσι, στο Ηράκλειο, στην Πεντέλη, η Νέα Δημοκρατία και η κυβέρνηση έπινε καφέ στο Da Capo, κατέβαζε τα μηχανήματα στο Κέντρο και έβγαζε φωτογραφίες στην Πλατεία Συντάγματος ο Περιφερειάρχης της και οι δήμαρχοι, μάταια, προσπαθούσαν ή να λύσουν κάποια θέματα ή να επικοινωνήσουν με την Κυβέρνηση.

Αλλά, κύριε Πέτσα, τα έχετε όλα στη χώρα των λωτοφάγων. Έχετε και την κυβέρνηση, έχετε και την περιφέρεια, έχετε και την πλειοψηφία των δήμων. Δεν μιλούσατε με τον Δήμαρχο Κηφισιάς; Δεν μιλούσατε με τη Δήμαρχο Πεντέλης; ΣΥΡΙΖΑ είναι; ΚΚΕ; ΜέΡΑ25; Τι είναι αυτοί οι άνθρωποι; Θα απολογηθείτε και για τους δημάρχους σας που έδειξαν αυτή την ανεπάρκεια και για τον περιφερειάρχη σας που έλεγε ότι φταίει η κυβέρνηση και ο ΔΕΔΔΗΕ και, βέβαια, για την κυβερνητική ολιγωρία.

**ΣΤΕΛΙΟΣ ΠΕΤΣΑΣ (Αναπληρωτής Υπουργός Εσωτερικών):** *(ομιλεί εκτός μικροφώνου)*

**ΧΡΗΣΤΟΣ ΣΠΙΡΤΖΗΣ:** Με εσάς σαν κυβέρνηση. Δεν είναι προσωπικό. Όταν έχουμε ένα επιτελικό κράτος, κύριε Πέτσα, προφανώς, οι επιτελικές σας ευθύνες δεν προσωποποιούνται σε σας. Στον Πρωθυπουργό προσωποποιούνται. Εσείς φέρατε πρώτο νόμο το επιτελικό κράτος. Σαν κυβέρνηση, σαν ΝΔ, όχι σαν Στέλιος Πέτσας. Λέω, δεν μιλούσατε; Δεν βλέπατε τι γίνεται;

**ΣΤΕΛΙΟΣ ΠΕΤΣΑΣ (Αναπληρωτής Υπουργός Εσωτερικών):** Μίλησα με όλους τους δημάρχους.

**ΧΡΗΣΤΟΣ ΣΠΙΡΤΖΗΣ:** Μπράβο. Συγχαρητήρια, λοιπόν, και στους δημάρχους της ΝΔ και στον περιφερειάρχη σας που τα έριχνε στους δήμαρχους και στους υπουργούς που τα έριχναν στα δέντρα και σε όλα τα υπόλοιπα. Χίλια συγχαρητήρια για όλους. Ο κ. Πατούλης έλεγε να μείνουν μέσα οι πολίτες με κλειστό ρεύμα. Εγώ, σπίτι μου, δεν είχα δύο μέρες. Οι υπόλοιποι πάνω δεν είχανε για έξι μέρες. Ούτε νερό. Δεν κάνατε τον κόπο να πάτε να τους μιλήσετε. Βλέπω εδώ την επιστολή που στείλατε. Τι συντονίσατε; Λέτε: «Η ύπαρξη επαρκών θερμαινόμενων χώρων για αστέγους και δυνατότητα εξυπηρέτησής τους». Πού έγινε αυτό; Ένα ξενοδοχείο κλείσατε κάπου; Ή μήπως και ο Στέφανος Μάνος είναι ΣΥΡΙΖΑ;

Είπε ο κ. Κοτρωνιάς σήμερα ότι τις βρήκατε τις λύσεις. Τι μας λέτε; Είπατε ότι θα έχετε πάλι νομοθετική πρωτοβουλία σαν και αυτή της Εθνικής Οδού, που θα υπογειοποίησετε τις γραμμές του ηλεκτρικού δικτύου και ότι θα έχετε μία νομοθέτηση για τις αρμοδιότητές. Σας είπε ο δήμαρχος εκεί, έχει υπηρετήσει ο κ. Κοτρωνιάς και ήταν πολύ καλός δήμαρχος, ποιανού είναι οι αρμοδιότητες. Τι δεν καταλαβαίνετε; Ποιον κοροϊδεύετε; Ο ΔΕΔΔΗΕ έχει την ευθύνη να κλαδεύει τα δέντρα και ο αντίστοιχος φορέας για την υψηλή τάση, για τις γραμμές υψηλής και μέσης και οι δήμοι για τα υπόλοιπα. Πού είναι η συγκάλυψη αρμοδιοτήτων, πού «χάνετε η μπάλα»; Εσείς έχετε «χάσει» όχι την μπάλα, το γήπεδο έχετε «χάσει».

Με την ευκαιρία, εμείς θα στηρίξουμε επιλογή υπογειοποίησης. Να ξεκινήσετε από την περιοχή μας, μια που είσαστε και εκεί και θέλετε να είστε και υποψήφιος βουλευτής. Όχι μόνο μέσα στον αστικό ιστό, αλλά και στις γραμμές υψηλής και μέσης, δηλαδή, να φύγει το ΚΥΤ Κρυονερίου και να πάει πιο πάνω, να μην ταλαιπωρείτε και με ακτινοβολία πολλούς χιλιάδες ανθρώπους.

Έχετε, επίσης, μια παράξενη ενίσχυση για τα νούμερα. Δεν μείνανε 70.000 νοικοκυριά χωρίς ρεύμα και θέρμανση. Είναι 250.000, κύριε Πέτσα, να το δείτε. Κάνουμε, λοιπόν, έκκληση η κοροϊδία της έκπτωσης του 10% για όσους καταναλωτές είναι στη ΔΕΗ και όχι σε άλλο πάροχο, που έγινε 30% την επόμενη μέρα, να μην φτάσει μόνο σε αυτό, διότι ακόμη δεν έχει γίνει αυτή η πίστωση, να αποζημιωθούν οι ζημιές των κτιρίων, των αυτοκινήτων, των περιβαλλοντικών χώρων, των επαγγελματιών που έχασαν το εμπόρευμά τους και στον Άγιο Στέφανο και στη Σταμάτα λίγο πιο πάνω και στην Μπάλα, με τα παλαιά ονόματα. Επίσης, να βάλετε λίγο τον ΔΕΔΔΗΕ, την ΕΥΔΑΠ και τους άλλους δημόσιους φορείς να δουλέψουν, να «τρέξετε» αυτό που είναι δική σας αρμοδιότητα και το βαφτίσατε «πρόγραμμα Τρίτση». Να πάρουν μηχανήματα οι δήμοι και να κάνουν και προσωπικό με διαδημοτικές εταιρίες να μπορούν να ανταποκριθούν.

Όταν κάνουμε, κύριε Υπουργέ, συσκέψεις, όπως κάνετε εσείς, δεν σημαίνει ότι συνέχεια κάνουμε νομοθετικό πλαίσιο για το πώς θα κάνουμε απευθείας ανάθεση για τον «Ιανό» μερικές δεκάδες εκατομμύρια σε έναν εργολήπτη. Το κάνουμε, ώστε οι δήμαρχοι, τα ξέρει ο Γενικός Γραμματέας σας, να κλείσουν πριν συνεργεία και για το δίκτυο του ηλεκτρικού ρεύματος και για τα μηχανήματα που χρειάζονται. Όχι μετά. Τέσσερις μέρες μετά. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ**: Καλησπέρα σας. Πρώτα απ’ πολλά, να εκφράσω την συμπαράστασή μου στους πληττόμενους συμπολίτες μας στη Θεσσαλία με το σημερινό σεισμό, ο οποίος έγινε. Εκτιμώ και θέλω να πιστεύω ότι ο κρατικός μηχανισμός θα λειτουργήσει ανάλογα, ούτως ώστε να υπάρχει γρήγορη αποκατάσταση και στην παρούσα φάση που βρισκόμαστε, πραγματικά τα μείον να είναι όσο το δυνατόν λιγότερα, για τους συμπολίτες μας. Τα μεγαλεπήβολα σχέδια, επιτρέψτε μου να πω, είναι σχέδια επί χάρτου περισσότερο της πολιτικής προστασίας, όπως είναι το σχέδιο Εγκέλαδος, το οποίο πολλές φορές έχει διαφημίσει ο αρμόδιος Υφυπουργός κι εδώ θα έλεγα ότι καλό θα ήταν, στη σημερινή συζήτηση, χωρίς να υποτιμώ τον κύριο Πέτσα, να ήταν παρών και ο Υφυπουργός Πολιτικής Προστασίας, γιατί η αντιμετώπιση των φυσικών καταστροφών έχει να κάνει πάρα πολύ με τον τομέα που λέμε πολιτική προστασία.

Χαίρομαι που θυμάται η κυβέρνηση, οι εκπρόσωποί της, την κλιματική αλλαγή, όποτε θέλει να τη θυμάται, αλλά είμαστε στο 2021 και αυτό δεν πρέπει να το ξεχνάμε. Δεν θα τοποθετηθώ για τα δέντρα που φταίγανε, που κόπηκαν, που έπεσαν ή για το πολύ χιόνι. Είμαστε στο 2021, η επιστήμη έχει προχωρήσει μπροστά και τη στιγμή που είχαμε να κάνουμε με ένα φαινόμενο μετεωρολογικό γνωστό από μέρες, οι αρμόδιοι και, πρώτα απ’ όλα, η πολιτική προστασία, έπρεπε να είναι καλύτερα προετοιμασμένοι.

Κυρίες και κύριοι Βουλευτές, πραγματικά, αναφέρθηκε ο Υπουργός, ο κ. Πέτσας και για σχέδια, τα οποία εγώ επαναλαμβάνω είναι περισσότερο επί χάρτου, για το σχέδιο Βορέας, το οποίο ο κ. Χαρδαλιάς διαφήμισε πολλάκις στην Ολομέλεια της Βουλής, που έχει να κάνει με τις χιονοπτώσεις και τα μέτρα, που πρέπει να παρθούν. Δεν είναι μόνο ο σχεδιασμός, είναι και η υλοποίηση αυτών των σχεδίων και στο εν λόγω σχέδιο, μεγάλο ρόλο έχει να παίξει και τα τοπικά σχέδια από τους αντίστοιχους δήμους, για την αντιμετώπιση φυσικών καταστροφών και εν προκειμένω, την αντιμετώπιση της χιονόπτωσης που ζήσαμε. Θέλω, λοιπόν, να πιστεύω, ότι δεν θα καταρρεύσει για άλλη μια φορά το επιτελικό κράτος του κ. Μητσοτάκη, όπως πνίγηκε και κατέρρευσε μέσα στο χιόνι και μάλιστα, στη μεγάλη περιφέρεια, την περιφέρεια Αττικής και ειδικά στο βόρειο ανατολικό τομέα.

Κυρίες και κύριοι Βουλευτές, υπάρχει ένα σοβαρό ζήτημα που δεν πρέπει να το ξεχνάμε. Η κυβέρνηση ενώ, μετά βαΐων και κλάδων, ψήφισε ένα νόμο για την αναδιάρθρωση της πολιτικής προστασίας, ίδρυσε μηχανισμό διαχείρισης κρίσεων και αντιμετώπισης κινδύνων, τον νόμο αυτό και με βάση αυτά που λειτουργούμε σήμερα, με την αρχή της πανδημίας, τον έβαλε στην άκρη και λειτουργεί με νόμους δεκαετίας. Αυτό δείχνει κάποια πράγματα, δείχνει ότι δημιουργούμε εντυπώσεις ψηφίζοντας νόμους, που θα λύσουν τα προβλήματα και εν προκειμένω, των φυσικών καταστροφών και της αντιμετώπισης τους και ερχόμαστε σε σχέδια δεκαετίας, με τα οποία λειτουργούμε, με σχέδια τα οποία, όπως λέει η κυβέρνηση, έφταιγαν ακόμα και για το Μάτι. Με αυτά τα ίδια σχέδια λειτουργούμε και σήμερα. Δεν έχουν βγει εφαρμοστικές πράξεις για αυτόν τον νόμο, μόνο σχέδια επί χάρτου, όπως είναι ο Εγκέλαδος - μιλάω και για τους σεισμούς - όπως είναι και το σχέδιο Βορέας, το οποίο έχει να κάνει με τις χιονοπτώσεις.

Εδώ, θα ήθελα να πω ότι η αλληλοσύγκρουση αρμοδιοτήτων και αυτό το πινγκ πονγκ το οποίο ζήσαμε, είτε δήμοι, είτε πολιτική προστασία, είτε ΑΔΜΗΕ, είτε οποιοσδήποτε άλλος, δείχνει την ανάγκη συντονισμού. Και ο νόμος που, μετά βαΐων και κλάδων, ψήφισε η κυβέρνηση της Ν.Δ., είχε σαν κύριο στόχο και αυτή τη σημασία έχει σήμερα ένα Υφυπουργείο Πολιτικής Προστασίας εκτάκτων αναγκών και αντιμετώπισης κινδύνων, είναι ακριβώς να καταφέρει να συντονίσει.

Έρχομαι και λέω, επειδή ακούστηκε από βουλευτή της Ν.Δ., ότι εμείς λέμε πάντα «όχι», εμείς έχουμε και προτάσεις, τις οποίες τις έχουμε καταθέσει. Στην συγκεκριμένη περίπτωση, θα αναφερθώ και μάλιστα, το ίδιο θέμα περίπου θα μπει και στο νομοσχέδιο που συζητείται αυτή τη στιγμή, που θα τοποθετηθώ αργότερα, μεγάλα κονδύλια από την Ευρωπαϊκή Τράπεζα Επενδύσεων, που υπεγράφη δανειοδότηση 595 εκατομμύρια για τη Πολιτική Προστασία, εκτός από τον κορονοϊό και την αντιμετώπισή του, έχει να κάνει και με υποδομές, υλικοτεχνική υποδομή, η οποία θα χρησιμοποιηθεί για την αντιμετώπιση φυσικών καταστροφών. Να το δούμε αυτό γρήγορα και όλα αυτά να γίνουν γρήγορα, μέσα πάντα από διαφάνεια και αυτό δεν είναι δυστυχώς χαρακτηριστικό της κυβέρνησης του κυρίου Μητσοτάκη, στις διάφορες συμβάσεις, στα διάφορα έργα τα οποία γίνονται, να τα δούμε και να έχουμε ένα συγκεκριμένο αποτέλεσμα.

Σχετικά με το ζήτημα της εθνικής οδού, δηλαδή, η λογική, κλείνω την εθνική οδό για να μην κλείσει, είναι, επιτρέψτε μου, μια παράλογη λογική. Μήπως το καλοκαίρι, επειδή δεν υπάρχει συγκεκριμένος σχεδιασμός και πιθανόν να το ζήσουμε, το απεύχονται όλοι, το απευχόμεθα όλοι, θα πούμε, μην κυκλοφορεί ο κόσμος, γιατί μπορεί να γίνουν δασικές πυρκαγιές; Επιτρέπεται, το 2021, να μην υπάρχει συγκεκριμένη πολιτική πρόληψης μεγάλων φυσικών καταστροφών και να μην λειτουργεί με τα σύγχρονα ευρωπαϊκά δεδομένα η Πολιτική Προστασία στη χώρα μας;

Αποτύχατε στο κομμάτι της «Μήδειας», κύριοι της κυβέρνησης και δεν το λέει η Καφαντάρη ή ο ΣΥΡΙΖΑ, το καταλαβαίνει ο καθένας. 20 χιλιόμετρα από το επιτελικό σας κράτος, έγινε αυτό που έγινε, 7 μέρες νοικοκυριά να μείνουν χωρίς ηλεκτρικό, αποτύχατε, αλλά το ξέρετε πολύ καλά και στέλεχός σας, μέχρι πρότινος, με επιστολή του στον κ. Μητσοτάκη, ο πρώην Υπαρχηγός της Πυροσβεστικής, παραιτήθηκε από τη Ν.Δ., εξαιτίας ακριβώς αυτών των χειρισμών. Κι αυτό ελέχθη στον Τύπο, γράφτηκε στον Τύπο και δείχνει πραγματικά, ότι δεν μπορούμε με μεγάλα λόγια και σχεδιασμούς επί χάρτου να λύνουμε τέτοια ζητήματα, δείχνουν, αν θέλετε και το πώς αντιμετωπίζεται όλα αυτά τα προβλήματα.

Κλείνοντας, εύχομαι και πιστεύω ότι όλα θα πάνε καλά στη Θεσσαλία και η Πολιτική Προστασία και οι αρμόδιοι θα χειριστούν την υπόθεση αυτή, να μην έχουμε αυτά που ζήσαμε και με τον Ιανό, που πολλά δεν έχουν αποκατασταθεί ακόμα, αυτά που ζήσαμε με την Μήδεια, που κόπηκε η πατρίδα μας στα δύο, από την εθνική οδό, δεν θα επαναλάβω, αναφέρθηκαν από τον προηγούμενο συνάδελφο του ΣΥΡΙΖΑ, αλλά τέλος πάντων, τους νόμους που ψηφίζεται, τουλάχιστον υλοποιήστε τους. Αυτό φάνηκε περίτρανα ότι είναι πυροτεχνήματα και επί του πρακτέου, η υλοποίηση στερεί.

Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κυρία Καφαντάρη. Όλοι ευελπιστούμε ότι τα αντανακλαστικά της πολιτείας να είναι γρήγορα, μέχρι στιγμής έτσι φαίνεται, για να αντιμετωπιστούν οι συνέπειες του σεισμού. Κόσμος θα κοιμηθεί έξω απόψε, είναι μια δύσκολη βραδιά.

Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, σας ευχαριστώ. Παρατηρώ τόση ώρα μια επιχαίρουσα Αντιπολίτευση για ένα φυσικό φαινόμενο, το οποίο μπορούσε να συμβεί σε κάθε χώρα και ιδιαίτερα σε μία μεσογειακή χώρα, όπως η πατρίδα μας, η οποία, κακά τα ψέματα, δεν είχε δει τέτοιου είδους μεγέθους και χρονικής διάρκειας χιονόπτωση.

Αυτό το οποίο είπε ο συνάδελφός, ο κύριος Κοτρωνιάς, νομίζω ότι είναι μια σημαντική λύση του βασικού προβλήματος των διακοπών ρεύματος, το οποίο το έχει πάρει η αντιπολίτευση αυτή τη στιγμή και κάνει, όπως ακούμε τόση ώρα, το έχει κάνει σημαία και κάνει την δική της αντιπολιτευτική γραμμή.

Είναι οι υπογειοποιήσεις των καλωδίων της ΔΕΗ. Σύμφωνα με μια πρόσφατη απάντηση σε ερώτηση βουλευτών, ο Υπουργός Περιβάλλοντος και Ενέργειας, ο κύριος Σκρέκας, ανέφερε - και πιστεύω ότι είναι δεσμευτική αυτή η αναφορά, γιατί έγινε μέσα στη βουλή - ότι έχουν ενταχθεί ήδη στο πρόγραμμα του ΔΕΔΔΗΕ ευρείες υπογειοποιήσεις καλωδίων, άνω των δύο χιλιάδων χιλιομέτρων, για τα επόμενα χρόνια. Αναφέρθηκε μάλιστα, ο κύριος Υπουργός, σε τρεις κατηγορίες περιπτώσεων, όπως είναι τα δάση, δηλαδή η υπογειοποίηση μέσα σε δάση - γιατί είναι γνωστό το πρόβλημα των πυρκαγιών, όλοι στις περιφέρειες μας έχουμε αντιμετωπίσει πυρκαγιά από καλώδια της ΔΕΗ μέσα σε δασική έκταση ή αγροτική έκταση - όπως επίσης είναι οι οικισμοί πόλεων με πυκνή βλάστηση, όπως παραδείγματος χάρη η βόρεια αττική που είχε το βασικό πρόβλημα των διακοπών των ηλεκτροδοτήσεων και οι παραδοσιακοί οικισμοί με αρχαιολογικό ενδιαφέρον, το οποίο γνωρίζουμε όλοι πόσο ακαλαίσθητο θα έλεγα τελείως άσχημο είναι το να βλέπεις μετασχηματιστές της ΔΕΗ ή καλώδια της ΔΕΗ ή τις κολώνες της ΔΕΗ μπροστά σε αρχαιολογικούς χώρους, βυζαντινές εκκλησίες, και λοιπά που όλοι είμαστε μάρτυρες.

Είναι ένα σημαντικό πρόγραμμα το οποίο πρέπει να προχωρήσει και νομίζω ότι, η πρόσφατη κακοκαιρία μπορεί να δώσει και το πολιτικό αλλά κυρίως το ουσιαστικό επιχείρημα να γίνει πράξη αυτό το πρόγραμμα.

Η εκτιμώμενη δαπάνη είναι περίπου γύρω στα 200 εκατομμύρια ευρώ, επί των οποίων ένα μέρος έχει προταθεί - όπως έχω πληροφορηθεί - να ενισχυθεί από το Ταμείο Ανάκαμψης.

Πιστεύω, κύριε πρόεδρε, ότι πρέπει πλέον - και ως λεγόμενο το λέω εγώ, γιατί δεν πρόκειται περί συστήματος - πάντως το λεγόμενο πολιτικό σύστημα πρέπει να μπει σε μία διαδικασία πλέον να μην επιχαίρει η κάθε αντιπολίτευση με την πρώτη χιονόπτωση ή το πρώτο σεισμικό φαινομένων, αλλά όλοι μαζί ενωμένοι με ένα παράδειγμα ομοψυχίας και ομοθυμίας και κοινής δράσης, να λύσουμε ορισμένα ζητήματα τα οποία, όπως όλοι γνωρίζουμε, τα έχουμε κληρονομήσει από το πρόσφατο ή το απώτερο παρελθόν.

Αυτό το πρόγραμμα το οποίο εξήγγειλε, ο Υπουργός, ο κύριος Σκρέκας, πιστεύω ότι όλες οι πολιτικές δυνάμεις και κυρίως όλοι εμείς οι βουλευτές της ελληνικής περιφέρειας που - βλέπω τον συνάδελφο τον Γιάννη τον Λαμπρόπουλο τον γείτονά μου από τη Μεσσηνία, αλλά και άλλους συναδέλφους - έχουμε βιώσει καθημερινώς - γιατί όπως ξέρετε κύριε πρόεδρε και εσείς ως βουλευτής επαρχίας, το κινητό μας το έχουν χιλιάδες πολιτών και μας παίρνουν από τη διακοπή του ρεύματος μέχρι οτιδήποτε άλλο - πρέπει επιτέλους όλοι συντονισμένα να πιέσουμε προς την κατεύθυνση της υλοποίησης αυτού του προγράμματος.

Η ιδιαιτέρα μου πατρίδα η Μάνη, οι άλλες περιοχές όπως είναι η Μονεμβασιά, η νότια Λακωνία με τις διάφορες λόγω της γειτνίασης με τη θάλασσα καθαλατώσεις των καλωδίων της ΔΕΗ και τις συνεχείς διακοπές από τα προβλήματα των καθαλατώσεων, στενάζουν - με ότι αυτό σημαίνει - για την τουριστική, οικονομική και γενικότερη κοινωνική ζωή.

Πιστεύω ότι πρέπει συντονισμένα, αντιπολίτευση, συμπολίτευση, όλοι μας και ιδιαίτερα, επαναλαμβάνω, οι βουλευτές της περιφέρειας να πιέσουμε, ώστε αυτό το πρόγραμμα του ΔΕΔΔΗΕ να γίνει πραγματικότητα, ελέγχοντας, υποστηρίζοντας ή οτιδήποτε άλλο. Σας ευχαριστώ θερμά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Άννα Μάνη – Παπαδημητρίου.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ:** Σας ευχαριστώ, κύριε Πρόεδρε. Κύριε Υπουργέ, αγαπητοί συνάδελφοι, στη νομική επιστήμη, αλλά και σε άλλες επιστήμες, υπάρχουν αυτά που χαρακτηρίζονται, που καλούνται γεγονότα γνωστά τοις πάσι. Δηλαδή, είναι αυτά που δεν μπορούν να αμφισβητηθούν όπως, για παράδειγμα, σήμερα ξέρουμε ότι είναι Τετάρτη 3 Μαρτίου το 2021. Έτσι και στο υπό συζήτηση θέμα, αυτό που έχουμε σήμερα για το φαινόμενο της «Μήδειας», οφείλω να πω ότι υπάρχουν τρία στοιχεία, τα οποία δεν επιδέχονται αμφισβήτηση, αγαπητοί συνάδελφοι.

Το ένα είναι ότι αυτή η κακοκαιρία ήταν πρωτοφανής για τα τελευταία χρόνια για την περιοχή της Αττικής. Αυτό δεν το λέει η ΝΔ και η κυβέρνηση, το λένε όλοι οι κάτοικοι της Αττικής, το λέει όλη η Ελλάδα, είναι ένα γεγονός που είναι αδιαμφισβήτητο. Όπως, επίσης, αυτό που ανέφερε ο κύριος Υπουργός ότι η υφή του χιονιού ήταν τέτοια που ήταν πολύ βαρύτερο από άλλες περιοχές. Αυτό, φυσικά, το έχουμε διαβάσει και από επιστήμονες και έχει να κάνει με την υγρασία που επικρατεί στην κάθε περιοχή. Έτσι, για παράδειγμα, αν μια περιοχή έχει ξηρό κλίμα, το χιόνι δεν είναι τόσο βαρύ όσο είναι σε μια περιοχή με ιδιαίτερη υγρασία.

Επίσης, επειδή έγινε αναφορά ότι δεν ήταν παρών ο Υπουργός Πολιτικής Προστασίας. Αγαπητοί συνάδελφοι, είναι αδιαμφισβήτητο ότι ο κ. Χαρδαλιάς έχει αντιμετωπίσει τον τελευταίο χρόνο το φαινόμενο της πανδημίας με άπταιστο τρόπο και ήταν πανταχού παρών. Αντιμετώπισαν μια πρωτοφανή στα παγκόσμια χρονικά κρίση, η οποία νομίζω, και δεν μπορεί να το αμφισβητήσει κανένας, ότι αντιμετωπίστηκε με τον ορθότερο τρόπο. Έχει αναβαθμιστεί η Πολιτική προστασία τόσο πολύ από κάθε άποψη, που νομίζω ότι όλοι οι Έλληνες το βλέπουνε. Φυσικά, αν και είναι ο κύριος Υπουργός παρών, η κυβέρνηση δεν κρύβεται. Είναι, καταρχάς, ένα συλλογικό όργανο, σύμφωνα με το Σύνταγμα, και αυτή η κυβέρνηση εκπροσωπείται σήμερα από τον Υφυπουργό Εσωτερικών, τον κ. Πέτσα. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Πέτσας.

**ΣΤΕΛΙΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Ευχαριστώ πάρα πολύ για την ενδιαφέρουσα ανταλλαγή απόψεων, ιδεών και σκέψεων για αυτό το φαινόμενο που μας ταλαιπώρησε πολύ τις προηγούμενες μέρες, την κακοκαιρία «Μήδεια».

Καταρχάς, ευχαριστώ όλους τους Βουλευτές από όλα τα κόμματα, τα οποία αναφέρθηκαν με αρνητικά παραδείγματα για πόσες τεράστιες ποσότητες δέντρων, ακόμη και σήμερα, υπάρχουν και συλλέγονται από συνεργεία της περιφέρειας και των δήμων. Τι επιβεβαιώνει αυτό; Επιβεβαιώνει ότι είχαμε ένα πρωτοφανές, ένα πρωτόγνωρο φαινόμενο.

Είμαστε γείτονες, κύριε Γκιόκα, όταν λέτε στη λεωφόρο Μαραθώνος, ακόμα και σήμερα και κάθε μέρα, πόσα φορτηγά περνάνε και έχουν δέντρα και κλαδιά πεσμένα, καταλαβαίνετε τον όγκο των δέντρων που έχουν πέσει. Τα βλέπω και εγώ καθημερινά, τα βλέπετε και εσείς, ελπίζω να τα βλέπει και ο κ. Σπίρτζης που είναι γείτονας και ο κ. Μυλωνάκης. Ήταν, πραγματικά, πρωτοφανές φαινόμενο. Δεν είναι ένα συνηθισμένο φαινόμενο. Ζω πολλά χρόνια στην περιοχή, έχω δει πολλά χιόνια κάθε χρόνο, κατάγομαι από μια περιοχή που ξέρουν από χιόνια και το χιόνι ήταν πολύ και η πτώση των δέντρων ήταν πρωτοφανής.

Να πω κάτι, αν μου επιτραπεί εισαγωγικό, πριν μπω στα επιμέρους. Δεν ξέρω αν υπάρχει παχουλό χιόνι, όπως είπε ο κ. Μυλωνάκης, αλλά υπάρχει παχουλός λαϊκισμός. Είναι ξεκάθαρη η τοποθέτηση από το Εθνικό Αστεροσκοπείο Αθηνών, που μιλάει για επταπλάσιο βάρος ανά τετραγωνικό με αυτό το χιόνι που έπεσε αυτή την περίοδο στην Αττική. Τι δεν καταλαβαίνουμε; Μας το λένε οι επιστήμονες ξεκάθαρα. Ας ανοίξουμε να διαβάσουμε την ανακοίνωση του Εθνικού Αστεροσκοπείου Αθηνών, ήταν ένα πρωτόγνωρο φαινόμενο.

Έρχομαι τώρα στα επιμέρους. Αναφέρθηκε από πολλούς βουλευτές και αρκετά κόμματα, το ζήτημα της υπογειοποίησης. Ναι, είναι μια ξεκάθαρη δέσμευση της κυβέρνησης ότι προχωρούμε στην υπογειοποίηση. Μάλιστα, ο κ. Σκρέκας έχει αναφερθεί και έχει κάνει και μια προτεραιοποίηση. Αναφέρεται συγκεκριμένα ότι η προτεραιότητα θα δρομολογηθεί ως εξής, προτεραιότητα τα περιαστικά δάση και άλλα δάση στα οποία διέρχονται γραμμές μέσης τάσης, όπως ο δρυμός της Πάρνηθας και τα βουνά της Εύβοιας.

Επίσης, οι οικισμοί και σε μία πόλη με πυκνή βλάστηση, όπως είναι ο βόρειος τομέας της Αττικής και περιοχές της Εύβοιας, όπου προγραμματίζουμε αναφέρθηκε και ο κ. Σκρέκας να ξεκινήσουμε την υπογειοποίηση στο τέλος του χρόνου, καθώς και περιοχές με παραδοσιακούς και ελκυστικούς στον τουρισμό προορισμούς όπως παραδοσιακοί οικισμοί σε νησιά του Αιγαίου και του Ιονίου. Επομένως, έχουμε μια ξεκάθαρη δέσμευση της κυβέρνησης και συγκεκριμένα χρήματα στο τραπέζι προκειμένου να προχωρήσουμε στην υπογειοποίηση σε αυτές τις περιοχές που ανέφερα.

Δεύτερο βασικό στοιχείο που θα ήθελα να απαντήσω είναι οι χρεώσεις που αφορούν τον ΔΕΔΔΗΕ. Αναφέρθηκε συγκεκριμένα η κυρία Αδαμοπούλου για τις χρεώσεις, οι οποίες έγιναν όταν έπαιρνε ο πολίτης τηλέφωνο προκειμένου να ενημερώσει το τηλεφωνικό κέντρο του ΔΕΔΔΗΕ για τις βλάβες. Έχει βγει δελτίο τύπου από τον ΔΕΔΔΗΕ την 1η Μαρτίου 2021 που φιλοξενεί και δήλωση του αρμόδιου Υπουργού του κυρίου Σκρέκα και του Διευθύνοντος Συμβούλου στο ΔΕΔΔΗΕ του κ. Μάνου που λέει ότι τέτοιες χρεώσεις δεν θα γίνουν. Αφορά περίπου 350.000 ευρώ χρεώσεις που δεν θα γίνουν. Το καταθέτω στα πρακτικά.

Ένα άλλο σημείο που αναφέρθηκε και από τον κύριο Γκιόκα και από άλλους για το τι θα κάνουμε την επόμενη μέρα για να αντιμετωπίσουμε τις καταστροφές, αν θα αποζημιώσουμε ανθρώπους που επλήγησαν είπε και ο κ. Σπίρτζης αν θα αποζημιώσουμε επαγγελματίες, νοικοκυριά και λοιπά. Έχει κάνει αίτημα ήδη ο δήμαρχος Διονύσου για αποζημίωση από φυσικές καταστροφές για τον ΣΑΕ 055 που είναι αρμοδιότητας του Υπουργείου Εσωτερικών, έχουμε ήδη προχωρήσει και καταθέτω στα πρακτικά και την απόφαση 1ης Μάρτιου 2021 στην καταβολή των πρώτων 390 χιλιάδων ευρώ και είμαστε σε συνεννόηση μαζί του προκειμένου να δούμε πώς θα προχωρήσει η καταβολή και των ποσών για την κοινωνική προστασία.

Επόμενο στοιχείο το ξεκαθάρισμα των αρμοδιοτήτων. Είναι μία προτεραιότητά μας. Κύριε Καμίνη είχα την ευκαιρία να συνομιλήσω μαζί σας και την προηγούμενη φορά και να σας πω ότι υπάρχει ένα πράγματι σημαντικό έργο του κ. Κοντιάδη, δεν υπάρχει ένα επίσημο πόρισμα της Επιτροπής. Τι σημαίνει αυτό, ότι πετάμε στην άκρη ή στον κάλαθο των αχρήστων τις χρήσιμες σκέψεις, ίσα- ίσα είπαμε οτι θα δουλέψουμε με όλους τους επιστήμονες με την ΚΕΔΕ με την ΕΝΠΕ με όλους για να φτάσουμε σε ένα καλό αποτέλεσμα για το ξεκαθάρισμα αρμοδιοτήτων. Είναι ένα θέμα που εκκρεμεί πάρα πολλά χρόνια.

Εμείς έχουμε δεσμευτεί ότι μέσα στις προτεραιότητες που έχουμε ως νέα πολιτική ηγεσία του Υπουργείου Εσωτερικών έχουν τρία πράγματα θεσμικά. Το ένα ειναι ο νέος εκλογικός νόμος για τους ΟΤΑ, το άλλο είναι τα ζώα συντροφιάς και το τρίτο κομμάτι είναι το ξεκαθάρισμα των αρμοδιοτήτων, είναι μέσα στο 2021 και αυτό θα γίνει και θα προχωρήσει.

Όσον αφορά το σχέδιο ΒΟΡΕΑΣ, είπατε κ. Καμίνη, πόσοι έχουν ανταποκριθεί, για τους συντονιστές, για το Πρόγραμμα. Αυτή την στιγμή δεν έχω πρόχειρο τον αριθμό των Δήμων, έχω όμως των Περιφερειών είναι 10 από τους 13 συντονιστές που έχουν οριστεί και θα έχω σύντομα περισσότερες λεπτομέρειες και για το επίπεδο των Δήμων προκειμένου να έχετε μια πλήρη εικόνα σε αυτό που ρωτήσατε.

Όσον αφορά το ζήτημα που ανέφερε ο κ. Σπίρτζης για τα νοικοκυριά που έμειναν χωρίς ρεύμα. Είπα συγκεκριμένα στην αναφορά μου, στην πρωτολογία μου, ότι το πρωί της 17ης Φεβρουαρίου υπήρχαν περίπου 70 χιλιάδες νοικοκυριά χωρίς ρεύμα. Την πρώτη μέρα, τα ξημερώματα φυσικά ήταν περισσότερα νοικοκυριά χωρίς ρεύμα, μιλάμε από τη μέρα που άρχισε η αποκατάσταση των ζημιών, η οποία είχε ξεκινήσει δειλά το βράδυ της Τρίτης, αλλά επειδή συνεχιζόταν η χιονοθύελλά, η βασική αποκατάσταση άρχισε να γίνεται από τη 17η Φεβρουάριου, 70.000 χιλιάδες νοικοκυριά χωρίς ρεύμα το πρωί της 17ης Φεβρουαρίου, μέχρι το βράδυ είχαν μείνει 10.000 νοικοκυριά και μετά μειωνόταν περαιτέρω ο αριθμός μέχρι και το Σαββατοκύριακο. Κι αν μιλάμε εμείς με τους κατοίκους ή όχι και εγώ και ο κ. Σκρέκας είμασταν κάθε μέρα εκεί, κάθε βράδυ μέχρι μετά τα μεσάνυχτα κάθε βράδυ με τα συνεργεία του ΔΕΔΔΗΕ κάθε μέρα και μαζί με τους κατοίκους και μπορώ να σας πω συγκεκριμένες γειτονιές - γειτονιές, πόρτα – πόρτα. Έτσι πήρε το ρεύμα και η δική μου περιοχή την Παρασκευή το απόγευμα. Ήταν μια πρωτόγνωρη κατάσταση.

Όσο αυτό που αναφέρθηκε για την Ιπποκράτειο Πολιτεία και ποιος άνοιξε τον δρόμο, είναι ξεκάθαρη η συνεργασία του Δημάρχου με το κλιμάκιο του στρατού που ανοίχθηκε ο δρόμος ήδη με συνεννόηση την Τετάρτη και την Πέμπτη για την Ιπποκράτειο Πολιτεία. Δεν έχει να κάνει ούτε με το Σαββατοκύριακο ούτε με κανένα τηλεφώνημα κανενός Βουλευτή.

Όσον αφορά δυο τρία θέματα ευρύτερα πολιτικά. Είναι αποτυχία της κυβέρνησης η διαχείριση, κύριε Ζαχαριάδη; Αν η κυβέρνηση, λοιπόν, αποτυγχάνει σε όλα τα επίπεδα, πώς εξηγείτε εσείς ότι όλες οι μετρήσεις της κοινής γνώμης που έχουν δει τη δημοσιότητα τις τελευταίες μέρες δίνουν ένα προβάδισμα στην κυβέρνηση από 15 έως 17 μονάδες, μετά από τόση περίοδο διακυβέρνησης και μετά από όλες αυτές τις καταστάσεις που έχουμε βιώσει; Και πώς εξηγείτε την καθήλωση της Αξιωματικής Αντιπολίτευση, για παράδειγμα, αφού μιλάτε εσείς για αποτυχία της κυβέρνησης.

Αυτό που ξέρω εγώ να πω, από όλες αυτές τις μετρήσεις και από ό,τι διαπιστώνω ο ίδιος, είναι ότι οι πολίτες «πιστώνουν» στην Κυβέρνηση το γεγονός ότι κινείται προς τη σωστή κατεύθυνση και αυτό θα συνεχίσουμε να κάνουμε και όσο λύνουμε τα προβλήματα των πολιτών, οι πολίτες θα συνεχίσουν να το αντιλαμβάνονται αυτό και θα συνεχίσουν να «πιστώνουν θετικά» την πορεία της Κυβέρνησης του Κυριάκου Μητσοτάκη. Άρα, αποτυχία ψάξτε αλλού και όχι στην Κυβερνητική πολιτική.

Όσον αφορά το ζήτημα που τέθηκε, αν μίλησα για κάποια άλλη χώρα όταν τα ωραιοποίησα τα πράγματα από την πρωτολογία μου, ακούστηκε από πολλούς Βουλευτές, αναφέρθηκε και από τον κ. Σπίρτζη, σαν να μιλούσαμε για την Ελβετία.

Δεν ζηλεύω την Ελβετία. Εγώ είμαι Έλληνας. Είμαι περήφανος που είμαι Έλληνας. Είμαι περήφανος που η χώρα μου και το γένος μας, 200 χρόνια μετά την επανάσταση «έχει δώσει τα φώτα του» στην ανθρωπότητα. Δεν ζηλεύω τίποτα από κανέναν. Θέλω η χώρα μου να γίνει πρότυπο στην Ευρώπη και στον κόσμο και μπορεί να γίνει και να αφήσει πίσω της τη μιζέρια της προηγούμενης δεκαετίας.

Όσον αφορά το ζήτημα της ευθύνης, αν υπάρχει κάποια ευθύνη; Είναι ένα κρίσιμο πολιτικό ερώτημα. Φυσικά και υπάρχει ευθύνη, συλλογική και αυτή, η συλλογική ευθύνη εκφράστηκε σήμερα. Δεν μπορούσαμε να έχουμε εδώ δέκα Υπουργούς να σας απαντούν, τον Διευθύνων Σύμβουλο της ΔΕΔΔΗΕ να σας απαντά, τους Δημάρχους, τους Περιφερειάρχες. Υπάρχει μια κεντρική ευθύνη, συλλογική της Κυβέρνησης, η οποία με το Υπουργικό Συμβούλιο αποφασίζει και ενεργεί συλλογικά και είμαι εδώ και εκπροσωπώ την Κυβέρνηση και αυτή την ευθύνη την έχει η Κυβέρνηση για όσα πράττει.

Εξήγησα, όμως, ότι πρόκειται για ένα φαινόμενο πρωτόγνωρο, το οποίο είχε πολλές δυσκολίες στην αντιμετώπισή του και ελπίζω από τα διδάγματα που θα πάρουμε και τις τρεις κατευθύνσεις που είπαμε πριν, της ενδυνάμωσης της Πολιτικής Προστασίας, υπογειοποίησης των καλωδίων και ξεκαθαρίσματος αρμοδιοτήτων, πραγματικά, την επόμενη φορά που οι πολίτες θα μπορούν να κρίνουν αν αυτά που είπαμε σήμερα τα κάνουμε. Αυτό είναι ευθύνη της Κυβέρνησης και όσο αφορά εμένα προσωπικά και γιατί ρωτήθηκα και για χρονοδιάγραμμα, για διάφορα πράγματα, ένα είναι το χρονοδιάγραμμα, θα σας το πω: 2021, θα κάνουμε τα εξής στον τομέα της ευθύνης μου.

Είπαμε τον εκλογικό νόμο, τα ζώα συντροφιάς και το ζήτημα του ξεκαθαρίσματος των αρμοδιοτήτων μέσα στην πολυεπίπεδη διακυβέρνηση, την άμεση προώθηση του προγράμματος «Τρίτση» για το οποίο αναφέρθηκε και ο κ. Σπίρτζης και την υλοποίηση και ολοκλήρωση της υλοποίησης του Προγράμματος «Φιλόδημος ΙΙ». Άρα, μιλάμε για δυόμιση δισεκατομμύρια του Προγράμματος «Τρίτση» και ένα δισεκατομμύριο του Προγράμματος «Φιλόδημος ΙΙ» που θα ολοκληρωθεί φέτος, η όλη διαδικασία των εντάξεων των έργων και, η υλοποίηση θα ξεκινήσει από το 2021 και είμαι στην ευχάριστη θέση να πω ότι είμαστε σε προχωρημένες συζητήσεις και με την Ευρωπαϊκή Τράπεζα Επενδύσεων προκειμένου να γίνει και η υπογραφή της δανειακής σύμβασης με την ΕΤΕπ εντός του Μαρτίου και να έχουμε και την πολυπόθητη συγχρηματοδότηση που ελαφρύνει σημαντικά το κόστος εξυπηρέτησης του Προγράμματος «Αντώνης Τρίτσης», η οποία έχει αναληφθεί από το Υπουργείο Εσωτερικών για τα επόμενα χρόνια.

Πριν κλείσω, να πω και κάτι άλλο, γιατί αναφέρθηκε από πολλούς Βουλευτές το ζήτημα της κατάστασης στη Θεσσαλία. Έχω να πω ότι, πραγματικά, είναι η συνδρομή της Πολιτείας, όπου αυτή είναι απαραίτητη, αλλά ποτέ δεν πρέπει να ξεχνάμε και την πρωτοβουλία του κάθε υπεύθυνου πολίτη.

Αξίζουν πολλά συγχαρητήρια στον Διευθυντή Γυμνασίου στο Δαμάσι, ο οποίος, με την άμεση κινητοποίησή του, έβγαλε όλους τους μαθητές που φοιτούσαν στο σχολείο με ασφάλεια, αλλά και τους εκπαιδευτικούς και αξίζουν πολλά συγχαρητήρια.

Επίσης, θέλω να πω ότι και ο ίδιος ο Πρωθυπουργός επικοινώνησε μαζί του και συνομίλησαν και του εξέφρασε ένα μεγάλο «ευχαριστώ» για την πρωτοβουλία του.

Σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πραγματικά, κύριε Υπουργέ, χάρη στα γρήγορα αντανακλαστικά του διευθυντή του σχολείου, αποφεύχθησαν τα χειρότερα και δεν θρηνούμε και θύματα σε αυτή την πραγματικά καταστροφή που έχει συντελεστεί στην ευρύτερη περιοχή.

Κυρίες και κύριοι συνάδελφοι, με τις απαντήσεις του Υπουργού ολοκληρώθηκε η ενημέρωση των μελών της Επιτροπής από τον ΑναπληρωτήΥπουργό Εσωτερικών, κ. Στέλιο Πέτσα,σύμφωνα με το άρθρο 36 παρ.5 του Κανονισμού της Βουλής, σχετικά με τη διαχείριση του πρόσφατου κύματος κακοκαιρίας «Μήδεια».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Γκιόκας Ιωάννης, Κανέλλη Γαρυφαλλιά (Λιάνα), Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 18.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**